MT Il-Ġurnal Uffiċjali tal-Unjoni Ewropea L 109/1

DEĊIŻJONI TAL-KUMMISSJONI (UE) 2015/657

tal-5 ta' Frar 2013

dwar l-għajnuna mill-Istat mogħtija mill-Ġermanja u l-Awstrija lill-Bayerische Landesbank (il-Kawża SA. 28487 (C 16/09, ex N 254/09))

(notifikata bid-dokument C(2013) 507)

(It-test Ġermaniż biss huwa awtentiku)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li stiednet lill-Istati Membri u lill-partijiet interessati l-oħra biex jippreżentaw il-kummenti tagħhom skont dawk id-dispożizzjonijiet (1),

Billi:

1. PROĊEDURA

(1) Fl-4 ta' Diċembru 2008, l-awtoritajiet Ġermaniżi nnotifikaw lill-Kummissjoni dwar miżuri biex jassistu lill-Bayerische Landesbank (“BayernLB” jew “il-bank”) fil-forma ta' tarka tar-riskju ta' EUR 4,8 biljun u injezzjoni ta' kapital ta' EUR 10 biljun. Permezz tad-Deċiżjoni tat-18 ta' Diċembru 2008 (“id-Deċiżjoni dwar is-Salvataġġ”, il-kawża Nru 615/08) il-Kummissjoni awtorizzat dawn il-miżuri fuq il-bażi tal-Artikolu 107(3)(b) tat-Trattat (2) għal perjodu ta' sitt xhur, jew, fil-każ li jkun ġie ppreżentat pjan ta' ristrutturar kredibbli u sostanzjat għall-bank matul dawk is-sitt xhur, sakemm il-Kummissjoni tilħaq deċiżjoni dwar il-pjan (3).

(2) F'Diċembru 2008, il-kumpanija sussidjarja ta' BayernLB, Hypo Group Alpe Adria (“HGAA”) rċeviet EUR 700 miljun minn BayernLB, u EUR 900 miljun oħra f'kapital tal-Grad 1 mill-Awstrija fuq il-bażi tal-iskema Awstrijaka ta' emerġenza għas-sostenn tal-banek (4). Fuq il-bażi tal-istess skema Awstrijaka, HGAA rċeviet ukoll garanziji ta' EUR 1,35 biljun għall-ħruġ ta' bonds taħt programm ta' ħruġ ta' dejn.

(3) Fid-29 ta' April 2009 il-Ġermanja nnotifikat pjan ta' ristrutturar għal BayernLB lill-Kummissjoni. Fl-istess data l-Awstrija ppreżentat pjan ta' vijabbiltà għal HGAA.

(4) Permezz ta' ittra datata t-12 ta' Mejju 2009, il-Kummissjoni infurmat lill-Ġermanja u lill-Awstrija li kienet iddeċidiet li tibda l-proċedura stipulata fl-Artikolu 108(2) tat-Trattat dwar il-miżuri ta' assistenza lil BayernLB u lil HGAA: il-Kummissjoni kellha dubji dwar jekk l-għajnuna għar-ristrutturar lil BayernLB kinitx kompatibbli mas-suq intern, u b'mod partikolari jekk il-pjan ta' ristrutturar kienx probabbli li jirrestawra l-vijabbiltà ta' BayernLB (“id-deċiżjoni ta' ftuħ”) (5). Barra minn hekk, il-Kummissjoni staqsiet jekk HGAA kinitx b'saħħitha fil-bażi tagħha, u għalhekk kellha dubji dwar jekk l-għajnuna Awstrijaka lil HGAA kinitx kompatibbli mal-Artikolu 107(3)(b) tat-Trattat (6).

(5) HGAA ġiet nazzjonalizzata fit-23 ta' Diċembru 2009. Dik il-miżura kienet awtorizzata mill-Kummissjoni f'deċiżjoni adottata fit-23 ta' Diċembru 2009 (“id-Deċiżjoni dwar is-Salvataġġ ta' HGAA”, il-kawżi C 16/09 u N 698/09) (7). Fl-istess deċiżjoni, il-Kummissjoni estendiet il-proċedimenti biex tinkludi l-għajnuna addizzjonali mogħtija mill-Awstrija lil HGAA li fl-opinjoni tal-Kummissjoni kellha tiġi kkunsidrata meta jiġi vvalutat il-pjan ta' ristrutturar għal BayernLB. Il-Kummissjoni għamlet sejba temporanja li l-miżuri kienu kompatibbli mas-suq intern fuq il-bażi tal-Artikolu 107(3)(b) tat-Trattat sakemm issir il-preżentazzjoni lill-Kummissjoni ta' pjan koerenti u kredibbli ta' ristrutturar għal HGAA.

(6) Fis-16 ta' April 2010, ġie ppreżentat pjan ta' ristrutturar rivedut għal HGAA, u fit-22 ta' Ġunju 2010, il-Kummissjoni kompliet testendi l-investigazzjoni formali, minħabba li l-pjan rivedut ma kienx jiżgura li terġa' tinkiseb il-vijabbiltà ta' HGAA u ma kienx jipprovdi għal kondiviżjoni xierqa tal-piż ta' ristrutturar jew ta' miżuri xierqa li jnaqqsu t-tagħwiġ tal-kompetizzjoni li tiġi kkawżata. Sakemm tinsilet il-konklużjoni tal-eżami tagħha tal-pjan ta' ristrutturar għal HGAA, il-Kummissjoni tawlet l-awtorizzazzjoni tal-għajnuna li kienet sabet kompatibbli mas-suq intern, fuq bażi temporanja fid-Deċiżjoni dwar is-Salvataġġ ta' HGAA (8).

(7) Fis-7 ta' Frar 2011, il-Kummissjoni infurmat lill-Awstrija u lill-Ġermanja li l-kawża Nru 698/09, li tirrigwarda lil HGAA (9), kienet se tinqasam proċeduralment minn mal-kawża C 16/09, dwar BayernLB. Id-Deċiżjoni preżenti tirrigwarda biss il-kawża C 16/09.

(8) Il-Kummissjoni qabbdet esperti esterni biex jivvalutaw it-tarka tar-riskju li ġiet awtorizzata temporanjament fid-Deċiżjoni dwar is-Salvataġġ, u biex jagħmlu valutazzjoni tal-portafoll tal-assi li t-tarka tar-riskju kellha tkopri. Wara diskussjonijiet mal-bank u l-awtoritajiet Ġermaniżi, l-esperti ppreżentaw rapport finali fis-16 ta' Novembru 2009.

(9) Il-Ġermanja pprovdiet projezzjonijiet ta' kontijiet ta' qligħ u telf għal kull qasam tan-negozju u kull entità legali fis-6 ta' April 2011. Fit-13 ta' April 2011, il-Ġermanja pprovdiet dettalji dwar l-assi proġettati għal kull qasam tan-negozju u ta' obbligazzjonijiet proġettati għal kull sors ta' finanzjament. Fl-istess ħin, il-Ġermanja pprovdiet il-marġini previsti għal kull qasam tan-negozju għal assi, u għal kull sors ta' finanzjament għall-obbligazzjonijiet. Ingħatat informazzjoni addizzjonali permezz ta' skambji ta' korrispondenza b'mod frekwenti: b'mod partikolari, l-informazzjoni ġiet ipprovduta fil-15, fil-21 u fit-22 ta' Ġunju 2011 li kienet tinkludi ppjanar kapitali sal-2019, filwaqt li tinkorpora l-effetti previsti ta' Basel III fuq l-istruttura kapitali (10). Il-projezzjonijiet finanzjarji aġġornati ġew ippreżentati fis-27 ta' Settembru 2011 u kienu jinkludu dejta ta' profitt aġġornata u ppjanar kapitali aġġornat. Fit-13 u l-20 ta' Ottubru 2011, ingħatat informazzjoni addizzjonali dwar it-tnaqqis fin-negozju, u fl-4, il-5 u s-6 ta' Ġunju 2012 informazzjoni addizzjonali dwar il-projezzjonijiet finanzjarji u t-tarka tar-riskju. Fis-6 ta' Ġunju 2012, ġew ipprovduti projezzjonijiet finanzjarji aġġornati inklużi projezzjonijiet ta' kontijiet tal-profitt u tat-telf għal kull qasam tan-negozju, projezzjonijiet ta' ppjanar kapitali u informazzjoni dwar ir-rekwiżiti tal-finanzjament. F'dan li jsegwi, ir-referenzi għall-projezzjonijiet finanzjarji tal-pjan ta' ristrutturar jirreferu għall-informazzjoni finanzjarja provduta fis-6 ta' Ġunju 2012, jew, fejn l-informazzjoni pprovduta fis-6 ta' Ġunju 2012 ma kinitx tinvolvi xi aġġornamenti, għal informazzjoni finanzjarja pprovduta qabel.

(10) Il-miżuri ta' għajnuna u l-pjan ta' ristrutturar għal BayernLB ġew diskussi mill-awtoritajiet Ġermaniżi u mid-dipartimenti tal-Kummissjoni f'sensiela ta' laqgħat, telekonferenzi u forom oħra ta' skambju ta' informazzjoni bejn Mejju 2009 u Ġunju 2012.

(11) Il-Ġermanja kkonfermat li għall-fini tal-kalkolu tal-kapital kien mistenni li l-kontijiet jiġu awditjati skont l-Istandards Internazzjonali tar-Rappurtar Finanzjarju (“IFRS”) mill-1 ta' Jannar 2013 'il quddiem.

(12) Matul l-investigazzjoni saret diskussjoni intensiva bejn l-awtoritajiet Ġermaniżi, ir-regolatur finanzjarju, is-sidien tal-banek u l-bank innifsu rigward il-pjan ta' ristrutturar u skeda ta' rimborż possibbli.

(13) Fil-15 ta' Ġunju 2012, il-Ġermanja infurmat lill-Kummissjoni b'ittra elettronika li waslet fil-14 ta' Ġunju 2012 mingħand l-Awtorità tas-Sorveljanza Finanzjarja Ġermaniża (Bundesanstalt für Finanzdienstleistungsaufsicht — “BaFin”), li fiha BaFin qalet li ma kinitx se taċċetta li l-valur nominali ta' għoti b'self bla imgħax ipprovdut mill-Bayerische Landesbodenkreditanstalt (“BayernLabo”) għandu jiġi kklassifikat bħala kapital skont l-abbozz ta' Regolament dwar ir-Rekwiżiti Kapitali (11), anki jekk l-awditur tal-bank kien ta l-opinjoni, fit-12 ta' April 2012, li skont l-IFRSs is-self għandu tabilħaqq bħala regola jingħadd f'valur nominali. Din il-kwistjoni ma taffettwax it-trattament ta' kapital skont il-Prinċipji tal-Kontabilità Ġeneralment Aċċettati (“GAAP”) skont il-Kodiċi Kummerċjali Ġermaniż (Handelsgesetzbuch).

(14) Fis-6 ta' Ġunju 2012 il-Ġermanja nnotifikat pjan ta' ristrutturar emendat għal BayernLB, li ġie ssupplimentat b'sottomissjonijiet tat-12 u t-13 ta' Lulju 2012.

(15) Fl-20 ta' Ġunju 2012, ingħatat informazzjoni dwar allokazzjoni indikattiva għal kull qasam tan-negozju ta' tnaqqis ta' pożizzjonijiet ta' riskju addizzjonali.

(16) Fis-27 ta' Ġunju 2012, il-Ġermanja pprovdiet lill-Kummissjoni bi skeda ta' rimborż indikattiv.

(17) Fit-28 ta' Ġunju 2012 il-Ġermanja nnotifikat katalogu ta' impenji għal BayernLB.

(18) Fil-25 ta' Lulju 2012, il-Kummissjoni adottat deċiżjoni finali dwar l-għajnuna għar-ristrutturar notifikata (“id-Deċiżjoni ta' Ristrutturar 2012”). Id-Deċiżjoni ta' Ristrutturar 2012 għandha difett legali, peress li kienet indirizzata lill-Awstrija b'lingwa differenti mil-lingwa uffiċjali tal-pajjiż, għalkemm l-Awstrija ma qablitx li l-verżjoni awtentika tkun b'lingwa oħra għajr bil-Ġermaniż. Għalhekk il-Kummissjoni teħtieġ li tadotta deċiżjoni ġdida li tissostitwixxi d-Deċiżjoni ta' Ristrutturar 2012. Id-Deċiżjoni ta' Ristrutturar 2012 fiha xi żbalji li setgħu ġew trattati f'rettifika (fil-premessi 13, 29, 30, 48, 72, 77, 81, 108, 163, 200, 207 u 210; fit-Tabelli 5, 10, 11 u 12; fir-referenzi għall-EUR/USD fl-Anness I; u fil-punt 29(2) tal-Anness I u l-punt 2 tal-Anness II). Il-korrezzjoni ta' dawn l-iżbalji ma taffettwawx il-valutazzjoni tal-fatti li l-Kummissjoni għamlet fid-Deċiżjoni ta' Ristrutturar 2012. Din id-Deċiżjoni għalhekk se tirrettifika l-iżbalji.

2. IL-FATTI

1. Deskrizzjoni tal-benefiċjarju (12)

(19) BayernLB hu Landesbank Ġermaniż li għandu l-kwartieri ġenerali tiegħu fi Munich. Permezz ta' kumpanija holding, BayernLB Holding AG, hija miżmuma indirettament mil-Land tal-Bavarja (Freistaat Bayern), li għandha sehem ta' madwar 94 %, u l-Assoċjazzjoni tal-Banek tat-Tfaddil fil-Bavarja (Sparkassenverband Bayern, “l-assoċjazzjoni tal-banek tat-tfaddil”), li għandha bejn wieħed u ieħor 6 % (13).

(20) Fl-2008, is-sena tal-għoti tal-injezzjoni ta' kapital (ara t-Taqsima 2.2(a)) u t-tarka tar-riskju (ara t-Taqsima 2.2(b)), il-grupp ta' BayernLB, inkluż BayernLabo, LBS u s-sussidjarji ta' BayernLB, kellhom total tal-karta bilanċjali konsolidata ta' EUR 422 biljun, b'pożizzjonijiet ta' riskju li jammontaw għal EUR 198 biljun (14) u madwar 20 000 impjegat. Fi tmiem l-2008, BayernLB irreġistrat telf ta' madwar EUR 5 biljun. L-avvenimenti li wasslu għall-miżuri ta' salvataġġ deskritti fit-Taqsima 2.2(a) u (b) ta' din id-Deċiżjoni huma spjegati fid-dettall fid-Deċiżjoni dwar is-Salvataġġ. Tabella 1 Ċifri Ewlenin 2007-2011 (f'miljuni ta' EUR, sakemm ma jkunx iddikjarat mod ieħor) Grupp (f'miljuni ta' EUR) 2007 2008 2009 2010 2011 Reali Reali Reali Reali Reali Introjtu nett mill-imgħax 2 170 2 670 2 561 1 942 1 963 Introjtu nett mill-imposti 380 584 434 265 262 Riżultat mill-iħħeġġjar 27 – 136 98 53 106 Riżultat tan-negozjar – 238 – 2 138 887 1 043 341 Introjtu nett minn investimenti u Indebolimenti – 336 – 1 924 – 1 444 – 332 – 206 Introjtu nett ieħor 133 141 461 1 – 37 Introjtu totali 2 136 – 803 2 997 2 972 2 429 Provvedimenti għat-telf fuq is-self – 115 – 1 656 – 3 277 – 696 – 548 Spejjeż totali – 1 765 – 2 620 – 2 125 – 1 462 – 1 456 Spejjeż ta' imposti bankarji 0 0 0 – 51 – 74 Spejjeż għar-ristrutturar 0 – 87 – 361 124 – 16 INTROJTU NETT QABEL IT-TAXXA 255 – 5 166 – 2 765 885 334 TAXXI – 80 – 191 – 328 – 294 – 269 INTROJTU NETT 175 – 5 358 – 3 093 590 65 Proporzjon tal-introjtu mill-kostijiet (inkl. imposta bankarja) f'% 83 – 326 71 51 63 Assi 415 639 421 666 338 818 316 354 309 144 Pożizzjonijiet ta' riskju regolatorju 188 888 197 650 135 788 123 950 118 425 Introjtu totali/pożizzjonijiet ta' riskju (f'bps) 131 57 327 267 223 In-numru medju ta' persunal (f'unitajiet) 17 891 19 405 17 764 10 383 10 064

(21) BayernLB huwa bank kummerċjali internazzjonali. Il-punt fokali reġjonali tan-negozju tal-bank huwa dwar il-Ġermanja u l-pajjiżi Ewropej magħżula. Il-BayernLB jinsab ukoll fiċ-ċentri finanzjarji l-prinċipali bħal New York, Londra, Pariġi u Milan.

(22) Is-sussidjarji ewlenin ta' BayernLB huma Deutsche Kreditbank AG (“DKB”), Landesbausparkasse Bayern (“LBS”), Bayerische Landesbodenkreditanstalt (“BayernLabo”), MKB Bank Zrt (“MKB”, sussidjarja Ungeriża), u, sakemm ġie nnazzjonalizzat mill-Awstrija fi tmiem l-2009, HGAA.

(23) HGAA huwa grupp finanzjarju internazzjonali li fl-2008 kellu karta bilanċjali ta' EUR 43 biljun u assi ppeżati tar-riskju (“RWAs”) ta' EUR 32,8 biljun. Dan il-grupp finanzjarju HGAA li hu kumpanija azzjonarja huwa l-Hypo Alpe-Adria-Bank International AG (“HAAB Int”), ibbażat fi Klagenfurt, fl-Awstrija. Qabel in-nazzjonalizzazzjoni ta' HGAA, BayernLB kellu sehem ta' 67,08 % fil-grupp.

(24) MKB huwa bank universali bi rwol ewlieni fl-Ungerija li jiffoka fuq korporattivi kbar u individwi ta' valur nett għoli. Huwa jservi madwar 350 000 klijent konsumatur u klijenti korporattivi ta' daqs medju kif ukoll madwar 3 000 klijent korporattiv u klijenti ta' istituzzjonijiet kbar.

(25) L-LBS huwa istituzzjoni (Anstalt) f'BayernLB li hija indipendenti mil-lat organizzattiv u ekonomiku, iżda ma għandhiex personalità ġuridika. Minħabba li huwa istituzzjoni f'BayernLB, is-sidien huma identiċi, jiġifieri l-Land tal-Bavarja u l-assoċjazzjoni tal-banek tat-tfaddil.

(26) L-LBS jikkoopera mal-banek tat-tfaddil fil-Bavarja, li fost affarijiet oħra jservu bħala l-mezz ta' distribuzzjoni tiegħu, u għandu pożizzjoni ewlenija fin-negozju tat-tfaddil ipotekarju ssussidjat mill-Istat fil-Bavarja.

(27) L-LBS għandu sehem ta' madwar 42 % tas-suq għal self ipotekarju għall-kuntratti tat-tfaddil ġodda. Fil-31 ta' Diċembru 2011, huwa kellu karta bilanċjali ta' EUR 11-il biljun, depożiti ta' EUR 9,7 biljun u self għall-bini pendenti ta' EUR 1,9 biljun. Fl-2011 kellu introjtu tat-taxxa minn qabel ta' EUR 68 miljun.

(28) BayernLabo huwa istituzzjoni ta' żvilupp f'BayernLB; huwa ġie stabbilit fl-1884 bl-għan li jiffinanzja proġetti infrastrutturali. Fl-1972 ingħaqad mal-Bayerische Gemeindebank biex jiffurmaw il-Bayerische Landesbank Girozentrale, li wara sar BayernLB. BayernLabo huwa indipendenti minn perspettiva organizzattiva u ekonomika, iżda huwa legalment dipendenti; huwa istituzzjoni rregolata mil-liġi pubblika f'BayernLB, u huwa kopert għal kollox b'garanzija ta' 100 % (Gewährträgerhaftung) ipprovduta mil-Land tal-Bavarja. Il-kontijiet annwali tiegħu huma kompletament integrati fil-kontijiet ta' BayernLB.

(29) Oriġinarjament, BayernLabo kien jiġġestixxi l-fondi tal-Land tal-Bavarja bħala fiduċjarju; il-fondi kellhom jintużaw għal skopijiet ta' akkomodazzjoni soċjali. Il-valur fi flus ta' parti mis-self għall-akkomodazzjoni soċjali kien ivvalutat fil-bidu tad-Disgħinijiet (1990s) u l-Land injetta s-somma f'BayernLabo bħala kontribuzzjoni assenjata għal skop speċifiku (Zweckeinlage). Il-kontribuzzjoni assenjata għal skop speċifiku tammonta għal EUR 612 miljun, li jibqa' kostanti maż-żmien.

(30) Il-kapital ta' BayernLabo jrid jintuża biex jippromwovi l-akkomodazzjoni soċjali, u mhuwiex disponibbli għan-negozju kummerċjali ta' BayernLB, jiġifieri ma jistax jintuża biex jissodisfa r-rekwiżiti kapitali regolatorji għas-self jew assi oħra.

(31) Il-kapital ta' BayernLabo bħalissa huwa rimunerat b'dan il-mod. Għall-kontribuzzjoni assenjata għal skop speċifiku, BayernLB jrid iħallas lil-Land rimunerazzjoni minima ta' [2–5] (*) %, sakemm BayernLB b'mod ġenerali ma jagħmilx telf. Għall-funzjoni tal-assorbiment tat-telf tal-bqija tal-kapital ta' BayernLabo, BayernLB jrid iħallas remunerazzjoni ta' [0-1] % lil BayernLabo. Dik ir-remunerazzjoni ġiet aċċettata bħala xierqa fid-Deċiżjoni tal-Kummissjoni 2006/739/KE (15). Sabiex jiġi żgurat li l-kapital ta' BayernLabo jkun jista' jibqa' jitqies bħala kapital tal-ogħla kwalità għal BayernLB (tal-Grad 1), il-pjan ta' ristrutturar aġġusta l-livell ta' kapital u l-forma ta' remunerazzjoni (ara l-premessa 81).

2. Il-miżuri ta' għajnuna

(a) L-injezzjoni ta' kapital

(32) F'Diċembru 2008, BayernLB kiseb injezzjoni ta' kapital tal-Grad 1 ta' EUR 10 biljun mil-Land tal-Bavarja (16), li kienet tikkonsisti minn parteċipazzjoni siekta (stille Einlage) fl-ammont ta' EUR 3 biljun u ishma privileġġati fl-ammont ta' EUR 7 biljun. Il-kupun għall-parteċipazzjoni siekta huwa stabbilit għal 10 % tal-valur nominali u mhuwiex kumulattiv. L-ishma privileġġati jridu jiġu remunerati għal 10 % bi dritt preferenzjali għal profitti matul il-fażi ta' ristrutturar. Dan id-dritt preferenzjali għall-profitti jispiċċa ladarba l-irkupru (claw-back) jintemm u l-parteċipazzjoni siekta tal-Land tkun tħallset lura bis-sħiħ. Il-pagamenti tad-dividendi mhumiex kumulattivi.

(33) L-assoċjazzjoni tal-banek ta' tfaddil ma ħaditx sehem fiż-żieda tal-kapital azzjonarju. B'konsegwenza ta' dan, is-sehem tagħha ta' 50 % f'BayernLB tnaqqas għal 6 % (17).

(b) It-tarka tar-riskju ta' EUR 4,8 biljun

(34) Il-Land tal-Bavarja pprovda tarka tar-riskju ta' EUR 4,8 biljun fuq portafoll ta' titoli abbażi ta' assi (ABSs) b'valur nominali ta' EUR 21 biljun (18).

(35) It-tarka tar-riskju tipproteġi lil BayernLB kontra telf li ġej mill-portafoll ABS ta' BayernLB, u l-garanzija pprovduta għalhekk tipprevjeni aktar deprezzament. Saret diikjarazzjoni għal dak l-effett mil-Land fid-19 ta' Diċembru 2008. Il-portafoll ABS kellu valur nominali ta' EUR 19,589-il biljun fid-data ta' referenza tal-31 ta' Diċembru 2008.

(36) Il-portafoll ABS ta' BayernLB fih titoli sottostanti ta' diversi tipi. Titoli abbażi ta' ipoteki residenzjali (RMBS), kemm tas-Segmenti Prime kif ukoll tas-Segmenti Subprime, jikkostitwixxu madwar nofs il-portafoll totali. Titoli oħra kbar fil-portafoll jinkludu titoli abbażi ta' ipoteki kummerċjali (Commercial Mortgage-Backed Securities — CMBSs), obbligi ta' dejn kollateralizzat (Collateralized Debt Obligations — CDOs) u ABSs oħra relatati ma' riċevibbli kummerċjali u tal-konsumatur.

(37) Il-Land tal-Bavarja tiggarantixxi EUR 4,8 biljun, li, madankollu, jsiru effettivi biss jekk u sal-punt li t-telf jeċċedi s-somma ta' EUR 1,2 biljun li jridu jitħallsu minn BayernLB (l-ewwel parti tat-telf — “first loss piece”). Meta titnaqqas l-ewwel parti tat-telf ta' EUR 1,2 biljun mill-valur nominali ta' EUR 19,589-il biljun, jirriżulta prezz ta' trasferiment ta' EUR 18,389-il biljun.

(38) It-tul ta' żmien tat-tarka tar-riskju huwa marbut mal-maturità tat-titoli fil-portafoll ABS. It-titoli garantiti tnaqqsu minn madwar EUR 19,6-il biljun f'Diċembru 2008 għal EUR 11,9-il biljun f'Diċembru 2011. Skont il-projezzjonijiet aġġornati tal-31 ta' Marzu 2012, il-portafoll se jitnaqqas għal EUR 7 biljun sa Settembru 2014. Il-prijorità hija li jiġi mminimizzat it-telf, iżda mhuwiex ċar x'se jkun il-livell tal-prezzijiet tas-suq fl-2014, u għalhekk għadu mhux ċar jekk f'dak iż-żmien, bejgħ tal-portafoll li fadal (li fil-prinċipju huwa mfittex) ikunx effettivament vijabbli, jiġifieri ekonomikament raġonevoli (19).

Il-valwazzjoni tal-assi protetti

(39) Il-portafoll kien ivvalutat f'żewġ passi. L-ewwel nett, intużat għodda ta' twissija bikrija biex timmarka n-negozji individwali (aħdar, isfar u aħmar) biex jinstabu dawk in-negozji f'diffikultà jew dawk indeboliti. Bl-għajnuna tal-għodda ġiet prodotta klassifikazzjoni interna: negozji li kellhom bandiera safra jew ħamra tnaqqsu tipikament fil-grad. Il-klassifikazzjoni interna imbagħad ġiet immappjata skont il-klassifikazzjoni pubblika Moody's. Il-klassifikazzjoni pubblika mbagħad intużat fil-verżjoni 2.4 ta' CDOROM (20) ta' Moody's biex wieħed jasal għal stima tat-telf mistenni fuq il-portafoll sħiħ u s-segmenti rilevanti.

(40) Fuq il-bażi ta' din il-metodoloġija l-valur ekonomiku reali (VER) tal-portafoll ABS fi żmien l-approvazzjoni tal-miżuri kien stmat mill-esperti tal-Kummissjoni għal 83,87 % tal-valur nominali ta' EUR 19,589-il biljun, jiġifieri EUR 16,429-il biljun. F'email bid-data tal-14 ta' Diċembru 2009 il-Ġermanja ddikjarat li mhijiex se tfittex aktar analiżi tat-telf mistenni. Meta prezz ta' trasferiment ta' EUR 18,389-il biljun jitqabbel ma' valur ekonomiku reali ta' EUR 16,429-il biljun, hemm differenza ta' EUR 1,96 biljun.

(41) L-effett ta' sulliev kapitali tal-miżura fiż-żmien meta ġiet implimentata t-tarka tar-riskju kien jammonta għal EUR 1,28 biljun.

(42) L-eżattezza tal-metodu u tal-kalkoli sottostanti użati biex jiddeterminaw l-effett ta' sulliev kapitali ġiet ikkonfermata minn BaFin f'ittra bid-data tad-9 ta' April 2010.

Ir-remunerazzjoni tat-tarka tar-riskju u l-irkupru

(43) BayernLB irreveda r-remunerazzjoni għat-tarka tar-riskju (inkluż pagament ta' rkupru) (claw-back-Zahlung), b'mod retroattiv, b'effett mill-1 ta' Jannar 2010, minn 50 punt bażiku għal imposta annwali ta' EUR 200 miljun, magħmula minn: (i) imposta bażi ta' 6,25 % fuq l-effett inizjali ta' sulliev tal-kapital ta' EUR 1,28 biljun fil-31 ta' Diċembru 2008, jiġifieri EUR 80 miljun fis-sena, (ii) imposta addizzjonali ta' 3,75 % fuq parti mill-garanzija li tammonta għal EUR 2 biljun, jiġifieri EUR 75 miljun fis-sena, sal-2015; (iii) imposta speċjali ta' EUR 45 miljun fis-sena sal-2015.

(c) Il-garanziji ta' obbligazzjoni

(44) BayernLB irċieva garanziji ta' obbligazzjoni mogħtija mill-Fond ta' Stabbilizzazzjoni tas-Suq Finanzjarju Ġermaniż (Sonderfonds Finanzmarktstabilisierung (“SoFFin”)) skont l-Att ta' Stabilizzazzjoni tas-Suq Finanzjarju (Finanzmarktstabilisierungsgesetz), li kienu approvati mill-Kummissjoni fid-Deċiżjoni tagħha dwar il-pakkett Ġermaniż ta' salvataġġ għall-istituzzjonijiet ta' kreditu (21). Dawn il-garanziji kienu jammontaw għal EUR 15-il biljun, li minnhom EUR 5 biljun intużaw għal kwistjoni f'Jannar 2009, filwaqt li l-bqija, EUR 10 biljun ġew irritornati mingħajr ma ntużaw lill-garanti fis-16 ta' Ottubru 2009, filwaqt li SoFFin naqqas il-garanzija għal EUR 5 biljun. Fit-23 ta' Jannar 2012, l-aħħar ħlas parzjali tal-garanziji ta' obbligazzjoni mogħtija minn SoFFin ġie mifdi.

(d) Garanzija ta' finanzjament għal-likwidità mogħtija mill-Awstrija

(45) F'Diċembru 2008, wara li kiber id-deprezzament u t-telf, HGAA rċieva EUR 700 miljun mill-BayernLB u EUR 900 miljun f'kapital mhux ta' votazzjoni tal-Grad 1 (22) mill-Awstrija abbażi tal-iskema Awstrijaka ta' emerġenza għas-sostenn tal-banek (23).

(46) Fl-2009, BayernLB u HGAA kkummissjonaw esperti esterni biex jagħmlu rapport dwar ir-riskju ta' kreditu ta' HGAA. Dan ir-rapport sab li t-telf mistenni jnaqqas il-proporzjon kapitali ta' Grad 1 għal anqas minn 4 % sa tmiem l-2009.

(47) Wara l-ultumatum tal-awtorità Awstrijaka superviżorja tas-swieq finanzjarji lill-azzjonisti biex jieħdu d-deċiżjonijiet neċessarji għal rikapitalizzazzjoni ta' HGAA sal-11 ta' Diċembru 2009, l-Awstrija akkwistat l-ishma kollha bil-prezz simboliku ta' euro (24). BayernLB rrinunzja d-drittijiet kollha tiegħu ta' azzjonista inklużi l-ammont riċevibbli tiegħu ta' EUR 300 miljun f'kapital tal-Grad 2 f'HGAA (25). Fil-każ li miżuri ta' kapital ulterjuri kienu meħtieġa biex jippermettu lil HGAA jissodisfa r-rekwiżiti minimi regolatorji tal-kapital, ġie maqbul ukoll li kull injezzjoni ta' kapital addizzjonali tinqasam bejn BayernLB u l-Awstrija fi proporzjon ta' 3:1. Madankollu, kull kapital addizzjonali pprovdut minn BayernLB fuq dik il-bażi jnaqqas il-EUR [500-550] miljun f'finanzjament li BayernLB kien ipprovda lil HGAA, li fuqhom kien irrinunzja d-drittijiet tiegħu bħala parti mill-operazzjoni ta' salvataġġ ta' HGAA.

(48) Sabiex tiġi żgurata l-likwidità ta' HGAA, BayernLB ħareġ mill-ġdid linja ta' likwidità li tammonta għal EUR [350-600] miljun li kienu skadew fl-4 ta' Diċembru 2009. Barra minn hekk, kien hemm qbil li l-finanzjament intra-grupp eżistenti ta' EUR 2,638 biljun minn BayernLB lil HGAA jibqa' ma' HGAA sa tmiem l-2013. Fl-2014, BayernLB jħalli finanzjament li jammonta għal EUR [650-700] miljun lil HGAA, u fl-2015 jħalli EUR [350-400] miljun. L-iskopertura kienet garantita mill-Awstrija, fil-każ li HGAA jiddisintegra jew f'każ li kienet ittieħdet miżura ekonomikament komparabbli li ma kinitx tassigura l-vijabbiltà ta' HGAA.

(e) Il-kapital ta' BayernLabo ttrasferit lil BayernLB

(49) Parti sinifikanti tar-riżervi ta' BayernLabo, li tammonta għal EUR 1 biljun, għandha tiġi trasferita għar-riservi tal-bank bażi, BayernLB, mingħajr ebda ħlas jew remunerazzjoni.

3. Il-pjan ta' ristrutturar notifikat mill-Ġermanja

(a) Deskrizzjoni tal-mudell ta' negozju

(50) BayernLB ħejja pjan ta' ristrutturar biex jistabbilixxi r-ritorn tiegħu lejn il-vijabbiltà sal-31 ta' Diċembru 2015. Il-pjan jipprevedi bidliet sostanzjali fil-mudell ta' negozju ta' BayernLB u jipprvedi għal riallinjament strateġiku tal-bank. Il-mudell ta' negozju l-ġdid huwa kkaratterizzat minn riskju mnaqqas u enfasi akbar fuq il-kummerċ reġjonali u s-sostenibbiltà fuq il-lat tal-finanzjament kif ukoll fuq dak tas-self. Huwa jipprevedi riduzzjoni sinifikanti tal-attivitajiet ta' BayernLB u konċentrazzjoni fuq l-attivitajiet ewlenin, fuq il-prodotti ewlenin, ir-reġjuni prinċipali, permezz tal-għeluq jew iċ-ċessjoni taċ-ċentri ta' kummerċ, tas-sussidjarji u tal-parteċipazzjoni azzjonarja, u l-waqfien tal-oqsma ta' negozju.

(51) Karatteristika ewlenija tal-istrateġija ta' ristrutturar hija d-distinzjoni bejn l-attivitajiet ewlenin u mhux prinċipali f'segmenti tan-negozju. Huwa l-objettiv ta' BayernLB li jissepara mill-attivitajiet kollha li mhumiex prinċipali.

(52) Sabiex tiġi implimentata s-separazzjoni strateġika bejn l-attivitajiet prinċipali u mhux prinċipali, BayernLB stabbilixxa unità tar-ristrutturar fejn il-biċċa l-kbira tal-attivitajiet mhux prinċipali huma miġburin flimkien. B'dan il-mod, BayernLB jista' jiffoka fuq il-kompiti futuri fl-attivitajiet prinċipali tiegħu mingħajr ma jkollu jittratta t-tneħħija gradwali tal-attivitajiet mhux prinċipali.

(53) BayernLB se jiffoka l-attività ta' negozju tiegħu fuq tliet oqsma ta' negozju prinċipali: (i) il-qasam ta' negozju prinċipali Nru 1: il-korporattivi,in-negozji żgħar u ta' daqs medju (Mittelstand) (26) u l-klijenti privati; (ii) il-qasam ta' negozju prinċipali Nru 2: proprjetà immobbli, banek tat-tfaddil, awtoritajiet pubbliċi u BayernLabo; (iii) il-qasam ta' negozju prinċipali Nru 3: is-swieq.

Il-qasam ta' negozju prinċipali Nru 1: il-korporattivi, in-negozji ta' daqs żgħir jew medju (Mittelstand) u l-klijenti privati

(54) Fil-qasam ta' negozju tal-korporattivi, il-grupp fil-mira huwa intrapriżi bi kwartieri ġenerali fil-Ġermanja u b'fatturat ta' mill-inqas EUR 1 biljun. S'issa negozju mwettaq f'fergħat barranin, speċjalment attivitajiet lokali, se jitnaqqas u jkun limitat għal klijenti b'rabta mal-Ġermanja (27), li lilhom BayernLB b'mod partikolari se joffri prodotti bankarji korporattivi, speċjalment faċilitajiet ta' kreditu, u prodotti finanzjarji strutturati, li jikkonsistu fl-iffinanzjar tal-kummerċ u l-esportazzjoni, il-finanzjament tal-lokazzjoni u l-proġetti.

(55) Fir-rigward ta' negozji żgħar u ta' daqs medju, BayernLB se jpoġġi fil-mira l-intrapriżi tal-Bavarja b'fatturat bejn EUR 50 miljun u EUR 1 biljun, negozji mmexxija mill-familji, u intrapriżi oħra Ġermaniżi f'reġjuni speċifiċi fejn il-bank huwa diġà preżenti, bħal Nordrhein-Westfalen, permezz tal-fergħa ta' Düsseldorf. F'reġjuni mingħajr fergħat lokali, il-bank se jiffoka fuq intrapriżi b'fatturat bejn EUR 100 miljun u EUR 1 biljun. Barra minn faċilitajiet ta' kreditu, il-bank, inter alia, se joffri prodotti fl-oqsma tal-iffinanzjar tal-kummerċ u l-esportazzjoni, l-operazzjonijiet dokumentarji, l-imgħax u l-ġestjoni tal-valuta, derivattivi, investiment finanzjarju, tranżazzjonijiet monetarji u lokazzjoni. Il-bank se jipprovdi wkoll prodotti lill-intrapriżi b'fatturat taħt il-EUR 50 miljun permezz tal-banek tat-tfaddil.

(56) Permezz tas-sussidjarja tiegħu DKB, BayernLB se jkun attiv fl-operazzjonijiet bankarji għall-konsumatur tal-oqsma ta' negozju (Retailbanking), fl-infrastruttura, u l-konsumaturi kummerċjali. Fl-operazzjonijiet bankarji għall-konsumatur, DKB se joffri kontijiet bankarji, karti ta' kreditu u prodotti oħra (finanzjament, investiment) kif ukoll servizzi bankarji diretti. Fl-infrastruttura, DKB se jkollu bħala mira b'mod partikolari, l-entitajiet li jipprovdu servizzi ta' interess ġenerali u l-istituzzjonijiet tal-kura tas-saħħa. Fl-aħħar nett, DKB se jimmira lejn il-konsumaturi kummerċjali f'ċerti industriji bħall-agrikoltura, l-ikel, it-teknoloġija ambjentali, it-turiżmu, u s-servizzi legali u tat-taxxa.

Il-qasam ta' negozju prinċipali Nru 2: proprjetà immobbli, banek tat-tfaddil, awtoritajiet pubbliċi u BayernLabo

(57) Fir-rigward tal-proprjetà immobbli, BayernLB se jiffoka fuq klijenti Ġermaniżi. Madankollu, huwa se jipprovdi wkoll servizzi lill-klijenti internazzjonali b'rabta mal-Ġermanja. F'dak li għandu x'jaqsam mal-proprjetà immobbli kummerċjali, il-bank se jipprovdi finanzjament tal-portafoll, finanzjament għall-promozzjoni tal-akkomodazzjoni, finanzjament għall-iżvilupp u l-inventarji, u finanzjament ta' fondi tal-proprjetà immobbli. F'dak li għandu x'jaqsam mal-proprjetà immobbli residenzjali, il-bank se jipprovdi servizzi għall-intrapriżi tal-akkomodazzjoni u finanzjament għall-bini tad-djar. Fil-kuntest ta' ġestjoni tal-proprjetà immobbli, il-bank se jiffoka fuq il-finanzjament ta' djar tal-kura u l-proprjetà tal-kura tas-saħħa.

(58) BayernLB se jkompli jikkoopera mal-banek tal-Bavarja, u sa ċertu punt, ukoll ma' banek ta' tfaddil Ġermaniżi oħra. Il-bank se jipprovdi prodotti li jikkumplimentaw il-prodotti proprji tal-banek tat-tfaddil u jaġixxi bħala bank ċentrali tal-banek tat-tfaddil.

(59) Fis-segment tal-awtoritajiet pubbliċi, BayernLB se joffri prodotti varji ta' finanzjament u servizzi oħrajn relatati, pereżempju, għal proġetti ta' sħubija privata-pubblika. BayernLB mhux se joffri prodotti ġodda ta' kreditu lill-awtoritajiet pubbliċi barra l-Bavarja ħlief għall-immaniġġjar tal-likwidità. Barra minn hekk, il-finanzjament għall-proġetti ta' sħubija privata-pubblika, u l-finanzjament għall-proġetti u għall-esportazzjoni jistgħu jibqgħu jiġu offruti jekk dan ikun fl-interess tal-klijenti b'rabta mal-Ġermanja.

(60) Permezz tas-sussidjarja tiegħu BayernLabo, BayernLB se jkun attiv f'li jipprovdi fondi ffinanzjati mill-gvern għal proġetti ta' proprjetà immobbli residenzjali fil-Bavarja. BayernLabo se jkollu fil-mira tiegħu l-klijenti privati, l-intrapriżi li joħolqu jew jimmodernizzaw l-akkomodazzjoni fil-Bavarja, u l-awtoritajiet pubbliċi. Barra minn hekk, BayernLabo se joffri prodotti ta' finanzjament lill-awtoritajiet pubbliċi u lill-konsorzji stabbiliti mill-awtoritajiet pubbliċi. Dak in-negozju, madankollu, se jkun limitat għar-reġjun tal-Bavarja.

Il-qasam ta' negozju prinċipali Nru 3: is-swieq

(61) BayernLB se jipprovdi prodotti tat-Teżor (prodotti, (commodities), rati tal-imgħax fuq perjodu ta' żmien qasir, derivattivi ta' introjtu fiss, kambju), prodotti tas-swieq finanzjarji (introjtu fiss, prodotti strutturati għaċ-ċertifikati tal-konsumatur (Retailzertifikate), prodotti ta' imgħax strutturati, l-eżekuzzjoni tal-ishma) u prodotti ta' finanzjament (self internazzjonali, finanzjament intern). Il-bank se joffri dawn il-prodotti lill-istituzzjonijiet finanzjarji u lill-klijenti istituzzjonali bħall-kumpaniji tal-assigurazzjoni, il-fiduċjarji u l-knejjes. Dan il-qasam tan-negozju se jkun limitat għal attivitajiet marbuta mal-klijenti tal-bank: in-negozjar proprjetarju jitneħħa, ħlief għal attivitajiet tat-teżor. Barra minn hekk, in-negozju ta' kreditu ma' banek oħra se jonqos b'mod sostanzjali.

(b) It-tnaqqis tal-attivitajiet ta' negozju

(62) BayernLB kien diġà għalaq l-uffiċċji tiegħu f'Beijing, Tokjo, Montreal, Mumbai, Kiev, Ħong Kong u Shanghai. Il-preżenza internazzjonali tal-bank se tkun limitata għall-uffiċċji f'Pariġi, New York, Londra u Milan, li diġà tnaqqset b'mod sostanzjali.

(63) Il-bank se jbigħ bosta mis-sussidjarji tiegħu. B'mod partikolari, se jbigħ l-LBS lill-assoċjazzjoni tal-banek tat-tfaddil. Il-prezz tax-xiri ta' EUR 818,3 miljun huwa msejjes fuq rapport espert ipprovdut minn żewġ valutazzjonijiet esperti fit-30 ta' Mejju 2012 u jirrifletti l-valur ta' LBS fit-30 ta' Ġunju 2012. Il-Ġermanja targumenta li l-banek tat-tfaddil huma l-mezz ta' distribuzzjoni ewlieni għal prodotti LBS, u li biex jiġi stabbilit prezz, investitur privat normali kieku japplika skont (Abschlag) għal riskju tas-suq bħal dan. Dan l-argument ma ġiex ikkunsidrat fir-rapport espert. Għal din ir-raġuni l-Kummissjoni ma nsistietx fuq sejħa miftuħa għall-offerti, billi kkonkludiet li huwa improbabbli li tali sejħa kienet twassal għal aktar rikavati minn bejgħ lill-assoċjazzjoni tal-banek tat-tfaddil abbażi tar-rapport espert.

(64) Barra minn hekk, il-bank se jtemm l-attività tiegħu fl-Ewropa tal-Lvant (is-segment “Osteuropa”), u b'mod partikolari se jbigħ is-sussidjarja Ungeriża tiegħu, l-MKB Bank. Fil-pjan inizjali ta' ristrutturar BayernLB kien immira għal data ta' bejgħ ta'[…] għal MKB. Minħabba l-inċertezza politika u ekonomika fl-Ungerija (28) u l-impatt ta' dan fuq id-dejta finanzjarja ta' MKB, BayernLB wasal għall-konklużjoni li kien improbabbli li jkun kapaċi jbigħ lil MKB fi żmien qasir, u ddeċieda li jipposponi ċ-ċessjoni ta' MKB minn […].

(65) Barra minn hekk, BayernLB se jnaqqas b'mod permanenti r-riskji fil-bqija tal-oqsma ta' negozju prinċipali tiegħu. Se jabbanduna n-negozji li huma ferm dipendenti fuq l-iżvilupp tas-swieq finanzjarji, pereżempju l-kummerċ proprjetarju, it-titoli sostnuti minn assi u l-finanzjament tal-akkwist relatat mat-tranżazzjonijiet. Huwa se jnaqqas ħafna n-negozju marbut mal-finanzjament u n-negozju b'riskju għoli ma' klijenti internazzjonali, u jimpenja ruħu f'tali negozju biss fejn hemm rabta ċara mal-Ġermanja.

(66) Fir-rigward tal-korporattivi fil-qasam tan-negozju, in-negozju korporattiv u l-finanzjament tal-proġetti għall-klijenti li ma għandhomx rabta mal-Ġermanja se jiġu abbandunati.

(67) In-negozju tal-proprjetà immobbli f'uffiċċji barranin ma' klijenti mingħajr rabta mal-Ġermanja se jispiċċa.

(68) Barra minn hekk, in-negozju ta' kreditu mal-banek se jitnaqqas b'mod estensiv, u l-kummerċ proprjetarju dedikat se jiġi abbandunat.

(69) B'kollox, il-bank jimpenja ruħu li jnaqqas il-karta bilanċjali tiegħu għal EUR 239,4 biljun fl-2015, minn EUR 421,7 biljun fl-2008. Fuq bażi simili għall-2008, karta bilanċjali mnaqqsa għal EUR 239,4 biljun tikkorrispondi għal EUR 206 biljun, li jirrappreżenta tnaqqis ta' 51 %.

(c) Fokus reġjonali

(70) Fi tmiem l-2010, 58 % tal-iskopertura ta' kreditu ta' BayernLB kien jinsab fil-Ġermanja u 74 % fl-Ewropa (ir-reġjun ġeografiku). L-iskoperturi prinċipali tal-munita ta' BayernLB huma d-dollaru Amerikan, il-lira sterlina u l-frank Svizzeru (ara t-Tabella 2); 24 % tal-assi tal-bank ġew denominati f'muniti oħra minbarra l-euro fi tmiem l-2010. Tabella 2 Assi u obbligazzjonijiet denominati f'munita barranija fi tmiem l-2010 ASSI OBBLIGAZZJONIJIET CHF 12 994 9 384 GBP 14 752 11 736 USD 33 913 23 169 Valuti oħra 14 690 14 942

(71) Mill-assi denominati mid-dollaru, [30–50] % tpoġġew fl-unità ta' ristrutturar fi tmiem l-2010. Lejn tmiem l-2010 l-uffiċċju ta' BayernLB fi New York kellu [30–50] % tal-assi denominati f'USD u l-uffiċċju ta' Londra kellu [50–70] % tal-assi denominati f'GBP.

(72) Fil-qasam tan-negozji korporattivi, BayernLB pprovda self għall-finanzjament ta' proġetti kif ukoll self għall-kumpaniji. Fi tmiem l-2010, mit-EUR [23–29] biljun ta' self kontabilizzat f'dan il-qasam ta' negozju, is-self korporattiv kien jirrappreżenta EUR [9–14] biljun; it-EUR [12–17] biljun li jifdal kienu magħmula l-aktar minn finanzjament għall-proġetti u self għall-finanzjament strutturat ieħor. Is-selfiet għall-finanzjament ta' proġetti ġġenera skopertura sinifikanti għall-pajjiżi li mhumiex fl-UE. Mill-istokk pendenti ta' selfiet għall-finanzjament ta' proġetti, [2–5] % biss kienu allokati fil-Ġermanja fi tmiem l-2011; it-tliet l-akbar skoperturi skont il-pajjiż kienu l-Istati Uniti, ir-Renju Unit u [pajjiż mil-Lvant Nofsani]. Mis-selfiet il-ġodda ġġenerati fi New York bejn l-2009 u l-2011, [12–15] % biss kienu relatati ma' proġetti li fihom klijent Ġermaniż tal-bank kien qed jieħu sehem, meta mqabbla ma [55–60] % tas-selfiet għall-finanzjament ta' proġetti ġġenerati fuq l-istess perjodu fl-Ewropa, fil-Lvant Nofsani u fl-Afrika (“EMEA”)

(73) Għalhekk, biex il-bank ikun aktar iffukat fuq is-suq bażi tiegħu fil-Bavarja u l-Ġermanja, il-bank qabel li jirrestrinġi l-kummerċ tiegħu għal klijenti b'rabta mal-Ġermanja, u li jillimita b'mod sinifikanti l-kummerċ internazzjonali tiegħu, kif indikat fid-dettall fl-impenji pprovduti mill-Ġermanja.

(d) Miżuri li jsaħħu l-kapital

(74) Matul l-investigazzjoni, saret diskussjoni intensiva bejn l-awtoritajiet Ġermaniżi, ir-regolatur finanzjarju, is-sidien tal-bank u l-bank innifsu, dwar il-pjan ta' ristrutturar emendat u skeda ta' rimborż possibbli.

(75) Huwa mingħajr dubju li skont Basel III il-parteċipazzjonijiet passivi (ħlief għall-Għajnuna mill-Istat) mhux se jiġu rikonoxxuti bħala kapital tal-1 Grad, u għalhekk mhux se jibqgħu jitqiesu bis-sħiħ bħala kapital regolatorju mill-2013 'il quddiem.

(76) Il-banek individwali tat-tfaddil tal-Bavarja attwalment jippossjedu bejn EUR [700–750] miljun f'parteċipazzjonijiet passivi f'BayernLB; […] (29). Dawk il-parteċipazzjonijiet passivi ma għandhom l-ebda maturità, u għalhekk jibqgħu fil-bank sakemm dawn jitħallsu lura fuq l-inizjattiva tal-bank.

(77) L-assoċjazzjoni tal-banek tat-tfaddil qablet mal-bank li l-parteċipazzjonijiet passivi kollha mingħajr maturità speċifikata li huma miżmuma minn banek ta' tfaddil individwali se jitħallsu lura […] u jiġu minnufih investiti mill-ġdid f'BayernLB Holding mill-assoċjazzjoni ta' banek tat-tfaddil, permezz ta' żieda fil-kapital (30).

(78) Barra minn hekk, l-assoċjazzjoni tal-banek tat-tfaddil se jinjettaw EUR [22-62] miljun oħra f'BayernLB Holding. L-ishma l-ġodda li jiġu miżmuma mill-assoċjazzjoni tal-banek tat-tfaddil se jiġu ddeterminati skont il-valur ta' BayernLB Holding ivvalutat mill-istandard IdW S1 żviluppat mill-Istitut Ġermaniż tal-Kontabilisti Pubbliċi Ċċertifikati, Institut der Wirtschaftsprüfer (“IdW”). Is-sehem tal-assoċjazzjoni tal-banek tat-tfaddil ma jistax jaqbeż il-25 %, sabiex ikun żgurat li jibqa' taħt il-minoranza li timblokka, li hija ta' 25 % + vot 1.

(79) Il-parteċipazzjoni siekta ta' EUR 3 biljun li jappartjeni lil-Land tal-Bavarja jitlef l-istatus tiegħu bħala kapital tal-Grad 1 regolatorju sħiħ fl-2018. Il-Bavarja ddikjarat pubblikament li trid tirkupra t-EUR 3 biljun ta' parteċipazzjoni siekta mill-BayernLB. Madankollu, il-BayernLB żamm lura milli jifdi l-parteċipazzjoni siekta, minħabba biża' ta' perikolu lill-bafer kapitali regolatorju tiegħu. BaFin qalet lill-Kummissjoni verbalment li hija tqis li bank ikollu bżonn mhux biss ta' 9 % tal-proporzjon prinċipali tal-1 Grad kif definit mill-Awtorità Bankarja Ewropea (“EBA”) iżda wkoll riżerva sostanzjali, li għandha tammonta għal mill-inqas bejn 0,5 u 1 % skont il-mudell ta' negozju tal-bank.

(80) Barra minn hekk, wara li jiġi applikat xenarju ta' kriżi f'konformità mal-istress test ta' EBA ta' Ġunju 2011, il-bank ikkonkluda li jkun għaqli li jkollu riżerva ta' dan it-tip. L-awtorità regolatriċi laqgħet dan l-approċċ b'mod prudenti. Għal din ir-raġuni, il-Ġermanja ma setgħet tipproponi l-ebda soluzzjoni lill-Kummissjoni li turi kif il-parteċipazzjoni siekta setgħet tiġi mifdija.

(81) BaFin ġibdet l-attenzjoni li l-kapital ta' BayernLabo [għandu mnejn jiġi ttrattat b'mod differenti] fil-ġejjieni. BayernLB għalhekk għandu l-intenzjoni li jittrasferixxi parti sinifikanti mir-riżervi ta' BayernLabo (EUR 1 biljun) lill-bank bażi. Il-kontribuzzjoni b'finijiet speċjali (ara l-premessi 29 u 31), madankollu, se tibqa' għand BayernLabo, u se tibqa' tintuża għall-ħidma tal-promozzjoni tal-akkomodazzjoni imposta legalment fuqu. Il-kapital li jifdal f'BayernLabo se jiġi aġġornat sabiex ikun jista' jiġi rikonoxxut bħala kapital prinċipali tal-EBA, li jassorbi t-telf kompletament u jiġi remunerat permezz ta' dividendi.

(e) Id-deskrizzjoni tal-ippjanar finanzjarju

(82) Is-suppożizzjonijiet użati fl-ippjanar finanzjarju, it-trattament regolatorju, iċ-ċifri ewlenin projettati, il-profittabilità għal kull qasam tan-negozju u l-projezzjonijiet fir-rigward ta' MKB huma ppreżentati hawn taħt fil-premessi 83 ff.

— Suppożizzjonijiet

(83) Għall-PDG u t-tbassir dwar il-munita fuq terminu qasir (jiġifieri l-perjodu 2012-2013), BayernLB juża metodoloġija li hija bbażata fuq previżjonijiet ponderati minn istituzzjonijiet internazzjonali, previżjonijiet fuq terminu qasir minn esperti tat-tbassir privati, u kontribut minn BayernLB stess mid-dipartiment ta' riċerka interna. BayernLB jibbaża t-tbassir tal-PDG tiegħu fit-tul lil hinn mill-2013 fuq is-suppożizzjoni li l-ekonomija jkollha tendenza li tikber skont il-potenzjal tagħha fit-tul. It-tbassir ta' BayernLB għal skopijiet ta' ppjanar intern huwa bħala regola, konservattiv. Devjazzjonijiet żgħar miċ-ċifri previsti minn istituzzjonijiet oħra jistgħu jseħħu minħabba t-tqarrib (pereżempju, it-tbassir taż-żona tal-euro tal-2013: FMI: 0,9 %, BayernLB u l-Kummissjoni: 1 %).

(84) It-tbassir ta' BayernLB dwar id-dollaru hu bbażat fuq is-suppożizzjoni li d-dollaru se […] fl-2013. Fl-2015-16, id-dollaru se […] meta mqabbel mal-euro. Skont BayernLB, dan se jkun ir-riżultat ta' […] mistennija fil-finanzi pubbliċi tal-Istati Uniti u l-parità tal-kapaċità tal-akkwist (PPP) tar-rata tal-kambju […], li l-Organizzazzjoni għall-Kooperazzjoni u l-Iżvilupp Ekonomiċi (OECD) stmat għal USD 1,25 għal kull euro fl-2011. Peress li l-inflazzjoni fl-Istati Uniti hi mistennija li tkun ogħla minn dik fiż-żona tal-ewro, il-PPP skont BayernLB, għandha tkun qrib USD 1,30 fl-2016.

(85) Għal rati ta' imgħax, it-tbassir ta' BayernLB jibda mill-ambjent attwali ta' rata ta' imgħax baxxa ħafna. BayernLB jassumi ritorn gradwali għan-normal mil-livelli baxxi ta' bħalissa għal-livelli ta' valur ġust; huwa jibbaża din il-fehma fuq tbassir dwar it-tkabbir, tbassir dwar l-inflazzjoni u dikjarazzjonijiet rigward il-politika monetarja mistennija.

(86) L-awtoritajiet Ġermaniżi pprovdew lill-Kummissjoni b'informazzjoni li turi li t-tbassir dwar il-PGD ta' BayernLB huwa qrib ħafna tal-kunsens tal-istituzzjonijiet internazzjonali ewlenin bħall-Fond Monetarju Internazzjonali (FMI) u l-Kummissjoni.

(87) L-aħħar aġġornament tal-projezzjonijiet, datat minn Ġunju 2012, huwa bbażat fuq sett ta' suppożizzjonijiet stabbiliti f'Mejju 2012. F'dawn il-projezzjonijiet finanzjarji aġġornati ta' Ġunju 2012 BayernLB bidel numru ta' suppożizzjonijiet makroekonomiċi, u aġġusta b'mod partikolari t-tbassir tiegħu għar-rati ta' interessi kurrenti baxxi ħafna (ara t-Tabella 3). Tabella 3 Suppożizzjonijiet ewlenin ta' projezzjonijiet finanzjarji Sena 2012 (%) 2013 (%) 2014 (%) 2015 (%) Rati ta' imgħax ta' 5 snin (ippjanar preċedenti) […] […] […] […] Rati ta' imgħax ta' 5 snin (aġġornament ta' Ġunju 2012) […] […] […] […] EUR/USD [1,10-1,60] [1,10-1,60] [1,10-1,60] [1,10-1,60]

(88) BayernLB għamel ukoll għadd ta' aġġustamenti negattivi fil-projezzjonijiet ta' qligħ tiegħu għal raġunijiet speċifiċi għall-kumpaniji. Pereżempju, huwa uża projezzjonijiet tat-taxxa b'aktar kawtela (jiġifieri rata ta' taxxa effettiva ogħla), żied l-ispejjeż operattivi biex jirriflettu deċiżjoni mhux favorevoli tal-Qorti Federali tax-Xogħol (Bundesarbeitsgericht), u aġġorna r-riżultati ħeġġ bejn il-valuti (Cross-Currency-Hedge-Ergebnis) biex jirriflettu l-pożizzjoni fi tmiem l-2011 (31).

(89) BayernLB pprovda analiżi tas-sensittività tal-projezzjonijiet finanzjarji tiegħu għal varjazzjoni tar-rati tal-kambju tad-dollaru Amerikan, tal-frank Svizzeru u tal-isterlina. Skont l-informazzjoni pprovduta, l-introjtu mill-imgħax nett huwa l-aktar sensittiv għal varjazzjonijiet f'rati tal-kambju tad-dollaru. Il-projezzjonijiet dwar l-introjtu mill-imgħax nett għandhom it-tendenza li jonqsu għar-rati tal-kambju ogħla tal-euro/dollaru u li jiżdiedu għar-rati tal-kambju aktar baxxi tal-euro/dollaru.

— Projezzjonijiet finanzjarji

(90) Il-Ġermanja pprovdiet projezzjonijiet finanzjarji dettaljati għal volumi tal-assi, marġini u pożizzjonijiet ta' riskju għal kull qasam tan-negozju, u wkoll għall-finanzjament ta' kull sors ta' rifinanzjament bil-marġini rispettivi.

(91) Iċ-ċifri ewlenin tal-pjan ta' ristrutturar huma ppreżentati fit-Tabella 4. Tabella 4 Iċ-ċifri finanzjarji ewlenin tal-pjan ta' ristrutturar Grupp (f'miljuni ta' EUR) 2012 2013 2014 2015 2016 Pjan Pjan Pjan Pjan Pjan Introjtu nett mill-imgħax (…) (…) (…) (…) (…) Introjtu nett mill-imposti (…) (…) (…) (…) (…) Riżultat mill-iħħeġġjar (…) (…) (…) (…) (…) Riżultat tan-negozjar (…) (…) (…) (…) (…) Introjtu nett minn investimenti u indebolimenti (…) (…) (…) (…) (…) Introjtu nett ieħor (…) (…) (…) (…) (…) Introjtu totali [2 300 -2 800 ] [2 300 -2 800 ] [2 300 -2 800 ] [2 300 -2 800 ] [2 300 -2 800 ] Provvedimenti għat-telf fuq is-self (…) – […] (…) (…) (…) Spejjeż totali (…) (…) (…) (…) (…) Spejjeż ta' imposti bankarji (…) (…) (…) (…) (…) Spejjeż għar-ristrutturar (…) (…) (…) (…) (…) INTROJTU NETT QABEL IT-TAXXA [0-500] [500-1 000 ] [500-1 000 ] [500-1 000 ] [700-1 200 ] TAXXI (…) (…) (…) (…) (…) INTROJTU NETT [0-500] [200-700] [200-700] [400-900] [400-900] Il-proporzjon tal-kost/tal-introjtu (inkl. imposta bankarja) f'% [60-75] [50-60] [50-60] [45-55] [45-55] Assi [250 000 -280 000 ] [250 000 -280 000 ] [240 000 -270 000 ] [220 000 -250 000 ] [220 000 -250 000 ] Pożizzjonijiet ta' riskju regolatorju (…) (…) (…) (…) (…) Introjtu totali/pożizzjonijiet ta' riskju (f'bps) (…) (…) (…) (…) (…) Numru medju ta' impjegati (f'unitajiet) (…) (…) (…) (…) […] (***) Redditu fuq l-ekwità (RoE) ibbażat fuq proporzjon kapitali ta' 10 % (**) [0-5] % [3-8] % [3-8] % [3-8] % [5-10] %

(92) Fl-istress test tal-EBA ta' Diċembru 2011, il-proporzjon kapitali bażi EBA tal-Grad 1 ta' BayernLB kien ta' 10 %. Matul il-perjodu ta' ristrutturar, il-bank se jiġġenera żieda fil-profitti.

— Il-projezzjonijiet tal-oqsma ta' negozju u l-profittabilità

Tabella 5

Il-projezzjonijiet tal-oqsma ta' negozju u l-profittabilità

Il-qasam ta' negozju RoE wara t-taxxa (****) RWAs (EUR biljun) Bidla fir-RWAs f'% 2011 (%) 2012 (%) 2016 (%) 2011 2016 2011-2016 (%) Kumpaniji u negozji żgħar u ta' daqs medju 8,3 [3-8] [5-10] 27,3 [29-31] + [6-14] DKB 4,7 [3-8] [5-10] 31,1 [38-41] + [21-31] Il-proprjetà immobbli 9,8 [3-8] [5-10] 9,7 [13-15] + [33-42] Il-Banek tat-Tfaddil u l-Assoċjazzjoni [15-50] [10-35] [10-35] 0,7 [1-3] + [50-200] Swieq 4,0 [(– 10)-(– 5)] [0-5] 20,3 [14-16] [(– 31)-(– 21)] BayernLabo 85 [115-120] [75-80] 0,6 [0,6-0,8] + [0-33] Grupp (*****) [1-5] [5-10] 118,4 [95-105] [(– 20)-(– 11)] Attivitajiet li ma tkomplewx L-unità ta' ristrutturar 5,6 [(– 5)-(0)] [(– 13)-(– 5)] 12,1 [1,5-2] [(– 100)-(– 75)] LBS 25,3 […] […] 2.1 (…) […] MKB – 40,4 [(– 20)-(– 15)] […] 7,2 (…) […]

— Finanzjament

(93) F'Ġunju 2011, il-Ġermanja pprovdiet il-pjan ta' finanzjament għal BayernLB stabbilit fit-Tabella 6. Din l-analiżi tmur lura għal qabel mal-bank intrabat bit-tnaqqis addizzjonali fil-karta bilanċjali tiegħu li jġib it-total fuq il-karta bilanċjali tiegħu għal madwar EUR 240 biljun fl-2015. Tabella 6 Il-pjan ta' finanzjament 2010 2015 bidla assoluta Obbligazzjonijiet garantiti lill-banek (…) (…) (…) Obbligazzjonijiet mhux garantiti lill-banek (…) (…) (…) li minnhom: Depot A (…) (…) (…) Obbligazzjonijiet lil entitajiet li mhumiex banek (…) (…) (…) li minnhom: depożiti korporattivi (…) (…) [2-8] Obbligazzjonijiet titolizzati (…) (…) – […] li minnhom: bonds ipotekarji (Pfandbriefe) (…) (…) (…) li minnhom: Depot B (…) (…) [1-5] Provvedimenti għall-obbligazzjonijiet u l-imposti (…) (…) (…) Obbligazzjonijiet subordinati (…) (…) (…) Fondi proprji (…) (…) (…) Obbligazzjonijiet ta' negozjar (…) (…) (…) Oħrajn (…) (…) (…) Totali (…) (…) (…)

(94) BayernLB ippovda l-informazzjoni stipulata fit-Tabella 7 li turi t-tibdil matul il-perjodu ta' ristrutturar tiegħu ta' obbligazzjonijiet ta' anterjorità (32) garantiti mill-Istat ta' qabel il-kriżi titolizzati u mhux titolizzati. Tabella 7 Profil tal-maturità tal-obbligazzjonijiet ta' anterjorità Stokk F'EUR biljun 31.12.2010 58,3 31.12.2011 46,7 31.12.2012 41,4 31.12.2013 32,8 31.12.2014 23,6 31.12.2015 1,6

(95) Il-Ġermanja pprovdiet informazzjoni estensiva dwar sorsi alternattivi ta' finanzjament li huma disponibbli għal BayernLB. L-informazzjoni hija relatata b'mod partikolari mal-kollateral li huwa eliġibbli għall-ħruġ ta' bonds koperti iżda li mhumiex elenkati fil-pjan ta' finanzjament ipprovdut. Tali kollateral ikun disponibbli fil-livell ta' DKB u jista' jipprovdi sors alternattiv irħis ta' finanzjament. Il-Ġermanja pprovdiet ukoll informazzjoni dwar il-kapaċità tal-ħruġ inkrementali fis-swieq internazzjonali.

— MKB

(96) Il-Liġi dwar ir-Rimborż ta' Self f'Munita Barranija (33) ppromulgata mill-awtoritajiet Ungeriżi fil-ħarifa tal-2011 kienet fattur prinċipali fit-telf nett ta' MKB għas-sena ta' EUR 382 miljun.

(97) Billi l-prospettiva tal-qligħ ta' MKB ġiet indebolita b'mod permanenti minħabba r-rimborż antiċipat ta' self f'munita barranija u l-ambjent diffiċli kontinwu, BayernLB niżżel il-valur ta' sehmu fl-MKB b'EUR 576 miljun fil-kontijiet tiegħu, f'konformità mal-istandards ta' kontabilità Ġermaniżi.

(98) Fl-ewwel kwart tal-2012, BayernLB kkontribwixxa EUR 200 miljun għal żieda kapitali għal MKB. Permezz ta' finanzjament intragrupp, BayernLB għandu skopertura għal MKB stmata għal madwar EUR […] biljun fi tmiem l-2012.

— Stress test tal-EBA

(99) F'dan l-eżerċizzju tal-kapital tal-EBA ta' Diċembru 2011, il-proporzjon bażi tal-Grad 1 ta' BayernLB skont il-kriterji tal-EBA (“il-proporzjon bażi ta' EBA” jew “il-proporzjoni bażi”) kien ta' 10 %. Filwaqt li qies il-kompożizzjoni tal-portafoll sovran ta' BayernLB, l-EBA ikkonkludiet li BayernLB ma kellu bżonn l-ebda bafer kapitali sovran speċifiku għall-iskoperturi tiegħu fiż-Żona Ekonomika Ewropea.

— Suppożizzjonijiet regolatorji

(100) L-ippjanar finanzjarju huwa bbażat fuq is-suppożizzjoni li fl-2013 kellu jkun hemm bidla fl-istandards ta' kontabilità ta' referenza użati għall-kalkolu tal-proporzjonijiet kapitali regolatorji, mill-Prinċipji ta' Kontabbiltà Ġeneralment Aċċettati (GAAPs), skont il-Kodiċi Kummerċjali Ġermaniż (Handelsgesetzbuch), għall-Istandards Internazzjonali tar-Rapportar Finanzjarju (IFRSs).

(101) L-użu tal-IFRSs jagħti lok għal għadd ta' bidliet fil-kapital regolatorju ta' BayernLB, li huma kkunsidrati fil-projezzjonijiet. Impatt deċiżiv tal-bidla jirrigwarda self mingħajr imgħax (self b'sussidji mill-Istat) ipprovdut minn BayernLabo fil-kuntest ta' kostruzzjoni residenzjali u żvilupp urban (34). Skont il-Kodiċi Kummerċjali dan is-self huwa rreġistrat skont il-valur skontat tiegħu (li huwa taħt il-valur nominali, minħabba li s-self ma jħalli l-ebda imgħax). Skont l-IFRSs, kif ikkonfermat mill-awditur ta' BayernLB, is-self ikun kopert skont il-valur nominali tiegħu. Id-differenza tkun tiġġenera kapital fil-livell ta' BayernLabo u konsegwentement fil-livell ta' BayernLB. L-impatt ta' din il-bidla jammonta għal EUR 967 miljun fil-31 ta' Diċembru 2011.

(f) Tnaqqis fil-pożizzjoni ta' riskju ulterjuri

(102) Il-Ġermanja tintrabat li tnaqqas il-pożizzjonijiet ta' riskju ulterjuri ta' EUR 10 biljun sal-2017 b'mod newtrali għall-profitt, li fih kull tnaqqis fl-introjtu jiġi kkumpensat minn tnaqqis korrispondenti fil-kostijiet. It-tnaqqis jista' jinkiseb billi jiġi ottimizzat il-kalkolu tal-pożizzjonijiet tar-riskju jew billi jitnaqqsu l-assi f'ċerti oqsma ta' negozju.

(103) Bħala eżempju BayernLB pprovda l-analiżi li ġejja segment b'segment tat-tnaqqis ta' EUR 10 biljun meta mqabbel mal-projezzjonijiet tal-pożizzjoni ta' riskju fil-pjan ta' ristrutturar: tnaqqis addizzjonali ta' EUR […] biljun f'kumpaniji/negozji żgħar u ta' daqs medju, EUR […] biljun f'DKB, EUR […] biljun fil-proprjetà immobbli, EUR […] biljun fis-swieq, u EUR […] biljun fl-unità tar-ristrutturar.

(104) Bħala eżempju, il-Ġermanja pprovdiet żewġ xenarji possibbli għall-kisba tat-tnaqqis fil-pożizzjoni ta' riskju ta' EUR 10 biljun addizzjonali. Il-Ġermanja u BayernLB jikkunsidraw dawn ix-xenarji possibbli.

Xenarju 1 — Tnaqqis fil-pożizzjoni ta' riskju li jikkonsisti minn EUR […] biljun permezz ta' tnaqqis fin-negozju u EUR […] biljun permezz tal-ottimizzazzjoni

(105) Fl-ewwel xenarju, il-Ġermanja tippreżenta l-impatt ta' tnaqqis fil-pożizzjoni ta' riskju li jikkonsisti f'EUR […] biljun, permezz ta' tnaqqis fin-negozju u EUR […] biljun, permezz tal-ottimizzazzjoni, murija fit-Tabella 8. Tabella 8 Xenarju 1 Grupp (f'miljuni ta' EUR) 2016 Delta li tirriżulta minn tnaqqis ta' pożizzjonijiet ta' riskju ta' EUR 10 biljun 2016 Pjan ta' ristrutturar Wara tnaqqis addizzjonali Introjtu totali (…) (…) (…) Provvedimenti għat-telf fuq is-self (…) (…) (…) Spejjeż totali (…) (…) (…) INTROJTU NETT QABEL IT-TAXXA (…) (…) (…) RoE (******) (22 % taxxa) [5-10]% (…) [7-12]% Pożizzjonijiet ta' riskju (…) (…) (…)

Xenarju 2 — Tnaqqis fil-pożizzjoni tar-riskju li jikkonsisti f'EUR […] biljun ta' tnaqqis fil-pożizzjoni ta' riskju permezz ta' tnaqqis fin-negozju u tnaqqis ta' EUR […] biljun, permezz tal-ottimizzazzjoni

(106) Fit-tieni xenarju l-Ġermanja tippreżenta l-impatt ta' tnaqqis fil-pożizzjoni ta' riskju li jikkonsisti f'EUR […] biljun, permezz ta' tnaqqis fin-negozju u EUR […] biljun, permezz tal-ottimizzazzjoni, murija fit-Tabella 9. Tabella 9 Xenarju 2 Grupp (f'miljuni ta' EUR) 2016 Delta li tirriżulta minn tnaqqis ta' pożizzjonijiet ta' riskju ta' EUR 10 biljun 2016 Pjan ta' ristrutturar Wara tnaqqis addizzjonali Introjtu totali (…) (…) (…) Provvedimenti għat-telf fuq is-self (…) (…) (…) Spejjeż totali (…) (…) (…) INTROJTU NETT QABEL IT-TAXXA (…) (…) (…) RoE (*******) (22 % taxxa) [5-10] % (…) [7-12] % Pożizzjonijiet ta' riskju (…) (…) (…)

(107) Skont il-Bank, il-profil preċiż tat-tnaqqis fil-pożizzjonijiet ta' riskju matul il-perjodu ma jistax jiġi stabbilit f'dan l-istadju, minħabba li t-tnaqqis jista' jinkiseb jew permezz ta' ottimizzazzjoni jew permezz ta' tnaqqis fin-negozju.

4. Skeda ta' rimborż

(108) Fuq it-talba tal-Kummissjoni, il-bank ikkalkula l-iskedi ta' rimborż stipulati fit-Tabelli 10 u 11, waqt li kkunsidra t-tnaqqis fil-pożizzjoni ta' riskju li jammonta għal EUR 10 biljun mill-2017. Il-bank qies l-effetti sekondarji kollha tar-rimborż, b'mod partikolari l-pagamenti ta' interessi fuq il-parteċipazzjoni siekta. Barra minn hekk, l-iskeda ta' rimborż hija bbażata fuq suppożizzjoni prudenti li r-regolatur ma jirrikonoxxix il-kapital iġġenerat permezz ta' inklużjoni fil-kapital ta' self ta' BayernLabo fil-valur nominali fil-kapital bażi ta' superviżjoni skont l-IFRSs (Tabella 10). Madankollu, il-Ġermanja ntrabtet li jekk ir-regolatur kellu jirrikonoxxi s-self kollu jew partijiet minnu bħala kapital bażi ta' superviżjoni, dawn ikunu kkunsidrati fl-iskeda għar-rimborż tal-parti korrispondenti tal-pagament ta' rkupru mill-2013 kif indikat fit-Tabella 11. Tabella 10 Skeda ta' rimborż ipotetiku eskluż il-kapital addizzjonali potenzjalment iġġenerat minn kontabilità ta' valur nominali tas-self ta' BayernLabo skont l-IFRSs (f'miljuni ta' EUR) Sena 2013 2014 2015 2016 2017 2018 2019 TOTAL Pagamenti ta' rkupru perjodiċi 480 (********) 120 120 720 Rkupru (…) (…) (…) (…) (…) (…) (…) 1 240 Rimborż ta' parteċipazzjonijiet passivi mingħajr tnaqqis addizzjonali maqbula (…) (…) (…) (…) (…) (…) (…) [3 000 ] Rimborż permezz ta' tnaqqis addizzjonali (…) (…) (…) (…) (…) (…) (…) Kumulattiv (parteċipazzjonijiet passivi ta' rkupru u tal-Land tal-Bavarja) (…) (…) (…) (…) (…) (…) (…)

Tabella 11 Skeda ta' rimborż ipotetiku inklużi kapital addizzjonali ta' […] potenzjalment iġġenerat permezz ta' kontabilità ta' valur nominali ta' self ta' BayernLabo skont l-IFRSs (f'miljuni ta' EUR) Sena 2013 2014 2015 2016 2017 2018 2019 TOTAL Pagamenti ta' rkupru perjodiċi 480 (*********) 120 120 720 Rkupru (…) (…) (…) (…) (…) 1 240 Rimborż ta' parteċipazzjonijiet passivi mingħajr tnaqqis addizzjonali maqbula (…) (…) (…) (…) (…) [3 000 ] Rimborż permezz ta' tnaqqis addizzjonali (…) (…) (…) (…) (…) Kumulattiv (parteċipazzjonijiet passivi ta' rkupru u tal-Land tal-Bavarja) (…) (…) (…) (…) (…)

5. L-impenji pprovduti mill-Ġermanja

(109) Il-Ġermanja impenjat ruħha li tiżgura li l-pjan ta' ristrutturar oriġinali sottomess fid-29 ta' April 2009, kif emendat l-aħħar permezz tal-komunikazzjoniijiet tal-Ġermanja tas-6 u t-12 ta' Ġunju 2012, jiġi implimentat bis-sħiħ, inklużi l-impenji mniżżla fl-Anness I ta' din id-Deċiżjoni u l-kundizzjonijiet stabbiliti fl-Anness II ta' din id-Deċiżjoni, u skont l-iskeda mniżżla f'dawk l-Annessi.

3. SOMMARJU TAD-DEĊIŻJONI TA' FTUĦ U L-ESTENSJONI TAGĦHA

(110) Fid-deċiżjoni ta' ftuħ il-Kummissjoni esprimiet dubji fir-rigward ta' dan li ġej: (i) il-kalkolu tal-ammont ta' għajnuna u r-remunerazzjoni tat-tarka tar-riskju; (ii) jekk il-pjan ta' ristrutturar kienx probabbli li jirrestawra l-vijabbiltà fit-tul tal-bank; (iii) jekk il-miżuri li jindirizzaw kwalunkwe distorsjoni tal-kompetizzjoni li jirriżultaw mill-għajnuna kinux suffiċjenti u effettivi; (iv) jekk l-għajnuna kinitx limitata għall-minimu neċessarju u jekk il-piżijiet ġew korrettament maqsuma bejn is-sidien tal-bank.

(111) Fiż-żmien li t-tarka tar-riskju ġiet implimentata, il-Ġermanja sostniet li l-ammont ta' għajnuna involut fit-tarka tar-riskju jammonta għal EUR 1,6 biljun. Fid-deċiżjoni ta' ftuħ, il-Kummissjoni qajmet dubji dwar il-korrettezza tal-kalkolu tar-rata tal-iskala tal-għajnuna, b'mod partikolari fin-nuqqas ta' valutazzjonijiet tal-valur tas-suq tal-portafoll ABS, u enfasizzat li r-remunerazzjoni ta' 50 punt bażi kienet ferm inqas minn dak li investitur fis-suq jistenna.

(112) Barra minn hekk, il-Kummissjoni kellha dubji dwar is-suppożizzjonijiet sottostanti tal-pjan ta' ristrutturar u kienet imħassba dwar il-vijabbiltà tas-sussidjarji tal-bank HGAA u MKB. Il-Kummissjoni osservat li l-ebda impenn ċar ma kien ingħata biex jinbiegħu lil HGAA, lil MKB u u lil Banque LB Lux SA minn […].

(113) Fil-fehma tal-Kummissjoni, it-tnaqqis previst fil-karta bilanċjali u fir-RWAs ma kienx biżżejjed biex jindirizza t-tfixkil fil-kompetizzjoni, billi parti konsiderevoli minn dak it-tnaqqis ikun meħtieġ fi kwalunkwe każ għar-restawr tal-vijabbiltà.

(114) Il-Kummissjoni qalet li hija stenniet aktar miżuri ta' natura komportamentali jew strutturali biex ikompli jittaffa t-tgħawwiġ tal-kompetizzjoni, u f'dak il-kuntest semmiet b'mod partikolari żvestiment possibbli tal-LBS.

(115) Rigward ir-rekwiżit li l-għajnuna tkun limitata għall-minimu, il-Kummissjoni osservat li ma kienx hemm proposti ċari li tressqu rigward il-qsim tal-piżijiet mill-azzjonisti.

(116) Id-Deċiżjoni ta' Salvataġġ ta' HGAA estendiet il-proċedura ta' investigazzjoni formali għall-għajnuna mogħtija mill-Awstrija lil HGAA f'Diċembru 2009. Il-Kummissjoni staqsiet lilha nnifisha jekk dawk il-miżuri jistgħux jikkostitwixxu għajnuna addizzjonali lil BayernLB. Il-Kummissjoni osservat li s-salvataġġ ta' HGAA u l-ħtieġa li tirriżulta li jinkiteb il-valur kontabilistiku jistgħu jheddu l-vijabbiltà ta' BayernLB. BayernLB kien qabel li jbigħ lil HGAA fiż-żmien bħala miżura biex jiġi llimitat kull tgħawwig tal-kompetizzjoni, iżda l-bejgħ ta' HGAA ma setax jitqies bħala miżura li tillimita t-tgħawwiġ tal-kompetizzjoni, billi l-bejgħ deher li kien meħtieġ għall-vijabbiltà ta' BayernLB. Il-Kummissjoni esprimiet dubji dwar jekk il-livell ġenerali ta' miżuri proposti minn BayernLB biex jillimitaw it-tgħawwiġ tal-kompetizzjoni kienx biżżejjed.

4. KUMMENTI MILL-ĠERMANJA

(117) Il-Ġermanja ma kkontestatx li dik l-injezzjoni ta' kapital, it-tarka tar-riskju u l-garanziji pprovduti kienu jikkostitwixxu għajnuna mill-Istat. Il-Ġermanja argumentat li l-kapital ta' BayernLabo ttrasferit lil BayernLB ma kienx jikkostitwixxi għajnuna mill-Istat minħabba li t-trasferiment serva għall-iskop uniku li titħallas lura parti mill-għajnuna li waslet u li jitnaqqas il-kapital ta' BayernLB. U BayernLB diġà kellu l-benefiċċju tal-kapital ta' BayernLabo qabel it-trasferiment, sabiex f'kull każ l-ammont ta' kwalunkwe għajnuna jkun inqas mill-ammont trasferit.

(118) Fil-kuntest tad-diskussjoni dwar il-valur ekonomiku reali tal-portafoll ABS fil-31 ta' Diċembru 2008 u l-konklużjoni tal-Kummissjoni, ibbażata fuq ir-rapport tal-esperti, li l-valur ekonomiku reali kien ta' 83,87 % tal-valur nominali, il-Ġermanja indikat li mhijiex se titlob rivalutazzjoni ġdida u komprensiva. Barra minn hekk, il-Ġermanja aċċettat il-valur tas-suq ta' EUR 11,753-il biljun, li kien ta' 60 % tal-valur nominali.

(119) Il-Ġermanja kkontestat li d-differenza kollha ta' EUR 1,96 biljun bejn il-prezz tat-trasferiment u l-valur ekonomiku reali għandha tiġi rkuprata. B'mod partikolari, l-irkupru ma kellux għalfejn jitħallas fi […], minħabba li l-bank ma kellux bafer ta' kapital adegwat. Għall-istess raġuni, il-Ġermanja ma qablitx mal-pass suġġerit tar-rimborż tal-parteċipazzjonijiet passivi.

5. IL-VALUTAZZJONI TAL-GĦAJNUNA LILL-BAYERNLB

(120) Il-valutazzjoni tal-għajnuna għar-ristrutturar għandha tikkunsidra l-għajnuna kollha mogħtija lil BayernLB mill-2008.

1. L-eżistenza tal-għajnuna mill-Istat

(121) Skont l-Artikolu 107(1) tat-Trattat, kull għajnuna mogħtija minn Stat Membru jew permezz ta' riżorsi tal-Istat fi kwalunkwe forma li twassal għal tfixkil jew thedded li tfixkel il-kompetizzjoni billi tiffavorixxi ċerti impriżi jew il-produzzjoni ta' ċerti prodotti, sa fejn tolqot il-kummerċ bejn l-Istati Membri, tkun inkompatibbli mas-suq intern.

(122) Biex miżura tkun tikkostitwixxi għajnuna mill-Istat iridu jintlaħqu l-kundizzjonijiet li ġejjin: il-miżura trid tkun iffinanzjata mir-riżorsi tal-Istat; trid tagħti vantaġġ lil ċerti impriżi jew lill-produzzjoni ta' ċerti prodotti; dak il-vantaġġ irid ikun selettiv; u l-miżura trid toħloq tfixkil jew thedded li tfixkel il-kompetizzjoni u jkollha l-potenzjal li taffettwa l-kummerċ bejn l-Istati Membri. Dawn il-kundizzjonijiet iridu jiġu ssodisfati kollha qabel ma miżura tkun tista' tiġi kkwalifikata bħala għajnuna mill-Istat.

(123) Il-Kummissjoni ssostni l-fehma tagħha li dawk il-kundizzjonijiet huma fil-fatt issodisfati mill-miżuri kollha ta' għajnuna, hekk kif tispjega hawn taħt fit-taqsimiet minn (a) sa (e).

(a) Ir-rikapitalizzazzjoni mil-Land tal-Bavarja

(124) Il-Kummissjoni stabbiliet, fid-Deċiżjoni dwar is-Salvataġġ, li l-kundizzjonijiet kollha msemmija fil-premessa 122 ġew isssodisfati. It-tisħiħ tal-kapital ta' BayernLB b'EUR 10 biljun għalhekk, jikkostitwixxi għajnuna mill-Istat (35). L-ebda investitur privat ma kien jipprovdi fondi bħal dawn lil kumpanija f'diffikultà, ikunu xi jkunu t-termini. Il-komponent tal-għajnuna tal-injezzjoni ta' kapital fil-bank konsegwentement irid ikun il-valur nominali ta' dik ir-rikapitalizzazzjoni. Skont il-prassi deċiżjonali tal-Kummissjoni (36), għalhekk, l-ammont tal-għajnuna jkun daqs il-valur nominali tal-injezzjoni ta' kapital, jiġifieri EUR 10 biljun.

(b) It-tarka tar-riskju

(125) Hawn ukoll il-Kummissjoni stabbilixxiet, fid-Deċiżjoni dwar is-Salvataġġ, li l-kundizzjonijiet kollha fl-Artikolu 107(1) tat-Trattat ġew issodisfati. It-tarka tar-riskju għalhekk tikkostitwixxi għajnuna mill-Istat. Din l-analiżi, sadanittant, ġiet ikkonfermata permezz tal-komunikazzjoni mill-Kummissjoni dwar it-trattament ta' assi indeboliti fis-settur bankarju tal-Komunità (“il-Komunikazzjoni dwar l-Assi Indeboliti”) (37), li tipprovdi gwida speċifika dwar l-applikazzjoni tar-regoli dwar l-għajnuna mill-Istat għall-miżuri ta' salvataġġ tal-assi. Permezz ta' dan ikun zgurat trattament ugwali taħt ir-regoli tal-għajnuna mill-Istat għall-miżuri ta' salvataġġ tal-assi introdotti mill-Istati Membri.

(126) Għalkemm il-miżura inkwistjoni kienet stabbilita qabel l-adozzjoni tal-Komunikazzjoni dwar l-Assi Indeboliti, il-Kummissjoni trid tapplika l-liġi u l-linji gwida li jkunu fis-seħħ fil-mument li d-deċiżjoni tagħha tiġi adottata, irrispettivament miż-żmien li fih tfasslu jew ġew notifikati l-miżuri tal-għajnuna (38). Fil-kriżi finanzjarja attwali, il-Kummissjoni diġà applikat il-Komunikazzjoni dwar l-Assi Indeboliti għall-miżuri nnotifikati qabel ma l-Komunikazzjoni ġiet ippubblikata (39).

(127) It-tarka tar-riskju pprovduta mil-Land tal-Bavarja taqa' fil-kamp ta' applikazzjoni tal-Komunikazzjoni dwar l-Assi Indeboliti. Il-paragrafi 32 u s-segwitu tal-Komunikazzjoni stabbilixxew il-prinċipji ewlenin li jiggwidaw l-identifikazzjoni tal-assi eliġibbli u l-klassifikazzjoni tagħhom f'kategoriji (“baskets”). Il-portafoll tal-ABS tal-BayernLB fih bosta tipi ta' titoli sottostanti. It-titoli abbażi ta' ipoteka residenzjali (RMBS) kemm dawk primi, kif ukoll dawk li mhumiex primi, jikkostitwixxu madwar nofs il-portafoll totali. Komponenti ewlenin oħra tal-portafoll jinkludu t-titoli abbażi ta' ipoteka ta' negozju (s-CMBSs), is-CDOs kif ukoll l-ABSs oħra relatati mar-riċevibbli ta' negozju u tal-konsumatur. Dawn il-forom kollha ta' titoli abbażi ta' assi huma elenkati fit-Tabella 1 tal-Anness III tal-Komunikazzjoni dwar l-Assi Indeboliti, u għalhekk jikkostitwixxu assi eliġibbli għal miżura ta' salvataġġ tal-assi.

(128) Skont il-paragrafu 39 tal-Komunikazzjoni dwar l-Assi Indeboliti, l-ammont ta' għajnuna f'miżura ta' salvataġġ tal-assi huwa d-differenza bejn il-prezz li bih l-assi jiġu ttrasferiti u l-prezz tas-suq kurrenti tagħhom. Il-prezz tat-trasferiment hawnhekk huwa l-valur nominali ta' EUR 19,589 biljun li minnu titneħħa l-ewwel biċċa telf ta' EUR 1,2 biljun, u jifdal EUR 18,389 biljun. Il-valur tas-suq tal-portafoll huwa ta' madwar EUR 11,8 biljun (40). Id-differenza bejn il-prezz tat-trasferiment u l-valur tas-suq huwa għalhekk daqs jew akbar mill-ammont tat-telf kopert mit-tieni garanzija ta' telf (EUR 4,8 biljun). Għaldaqstant, il-garanzija trid titqies li hija għajnuna mill-Istat fl-intier tagħha. L-ammont ta' għajnuna fil-provvediment tat-tarka tar-riskju huwa għalhekk ta' EUR 4,8 biljun.

(c) Il-garanziji ta' obbligazzjoni

(129) Il-garanziji ta' obbligazzjoni għal ammont ta' EUR 15-il biljun ipprovduti minn SoFFin abbażi tal-pakkett ta' salvataġġ Ġermaniż (41) jikkostitwixxu għajnuna mill-Istat.

(d) Il-miżuri ta' salvataġġ Awstrijaċi

(130) L-ewwel nett, l-operazzjoni għas-salvataġġ ta' HGAA f'Diċembru 2009 uriet li kienet ta' vantaġġ għall-grupp BayernLB, billi l-bank altrimenti kien ikollu jirrikapitalizza s-sussidjarja tiegħu HGAA hu nnifsu (42). Madankollu, wara n-nazzjonalizzazzjoni ta' HGAA mill-Awstrija, BayernLB irrinunzja l-parteċipazzjoni azzjonarja tiegħu f'HGAA; HGAA m'għadux jifforma parti minn BayernLB, u huwa s-suġġett ta' proċedimenti separati ta' għajnuna mill-Istat. Din id-Deċiżjoni hija mingħajr preġudizzju għal dawk il-proċedimenti.

(131) It-tieni, matul in-nazzjonalizzazzjoni ta' HGAA l-Awstrija ppprovdiet garanzija ta' finanzjament ta' EUR 2,638 biljun direttament lill-BayernLB. Il-miżura ġiet iffinanzjata b'mod ċar mir-riżorsi tal-Istat. Mingħajr in-nazzjonalizzazzjoni ta' HGAA u l-għoti tal-garanzija, BayernLB probabbilment kien jitlef parti kbira mill-finanzjament tiegħu. HGAA kien f'sitwazzjoni diffiċli u l-garanzija tal-Istat ħelset lil BayernLB mir-riskju ta' kreditu fi proporzjon mal-livell ta' periklu ta' HGAA. Huwa għalhekk jikkostitwixxi vantaġġ ekonomiku lil BayernLB. Peress li l-BayernLB huwa attiv f'diversi Stati Membri fis-settur finanzjarju, qasam li huwa miftuħ għall-kompetizzjoni internazzjonali intensa, il-vantaġġ irid jitqies bħala li għandu l-potenzjal li jaffettwa l-kummerċ fis-suq intern u li jfixkel il-kompetizzjoni. Għalhekk il-garanzija tal-Istat mogħtija mill-Awstrija għall-finanzjament li l-BayernLB ħalla f'HGAA tikkostitwixxi għajnuna mill-Istat lill-BayernLB.

(e) Il-kapital ta' BayernLabo ttrasferit lill-Bayern LB

(132) Fid-Deċiżjoni tagħha tal-20 ta' Ottubru 2004 fil-Kawża Bayerische Landesbank—Girozentrale (43), il-Kummissjoni kkonstatat li t-trasferiment ta' riżorsi tal-Istat (talbiet pendenti fuq self għall-promozzjoni ta' bini tad-djar) lil BayernLB permezz ta' BayernLabo fis-snin 1994 u 1995 kien jikkostitwixxi għajnuna li kienet żiedet il-kapital ta' ekwità ta' BayernLB. Il-Kummissjoni kkonkludiet li t-trasferiment kien jikkostitwixxi għajnuna fuq il-bażi tal-prinċipju tal-investitur fis-suq, peress li l-ebda investitur f'ekonomija tas-suq ma kien jittrasferixxi kapital taħt l-istess kundizzjonijiet, speċjalment fid-dawl tar-remunerazzjoni miftiehma għar-riżorsi trasferiti, li l-Kummissjoni qieset bħala li kienet baxxa wisq. Mill-5 ta' Marzu 2004, madankollu, wara emenda lill-Kostituzzjoni ta' BayernLB, l-assi trasferiti ma setgħux isostnu aktar lin-negozju kompetittiv ta' BayernLB, u setgħu jservu biss bħala garanzija. Fid-Deċiżjoni tagħha, il-Kummissjoni qieset li l-emenda kienet tfisser li l-kapital ma kienx aktar jikkostitwixxi għajnuna mill-Istat minn dik id-data 'l quddiem. Il-Kummissjoni kkonkludiet, madankollu, li sa dik id-data, id-differenza bejn ir-remunerazzjoni miftiehma minn qabel li tqieset bħala baxxa ħafna u r-remunerazzjoni xierqa kienet tikkostitwixxi għajnuna illegali li kellha tiġi rkuprata.

(133) Sabiex isaħħaħ il-bażi kapitali tiegħu BayernLB issa se jerġa' jirriserva lill-bank bażi, parti mir-riżerva tad-dħul ta' BayernLabo li ma tkunx aktar meħtieġa għan-negozju ta' BayernLabo. Dan ifisser li parti mill-kapital jew il-frott tal-kapital li qabel ma setgħux jintużaw biex isostnu lin-negozju kummerċjali ta' BayernLB se jibdlu n-natura tagħhom, u mhux se jibqgħu jservu biss bħala garanzija f'każ ta' insolvenza. Din it-trasformazzjoni ma ssegwix l-iskop inizjali tal-kapital, li kien li jaġixxi bħala bafer f'xenarju ta' insolvenza. It-trasferiment tal-kapital minn BayernLabo lill-bank bażi jtemm il-limitazzjoni fuq l-użu tiegħu, u BayernLB jista' juża l-kapital mingħajr restrizzjoni. BayernLB mhux se jibqa' jagħti remunerazzjoni lil BayernLabo jew lil-Land tal-Bavarja għal dan id-dritt. B'konsegwenza ta' dan, meta l-Land tal-Bavarja definittivament jirrilaxxa l-kapital lill-BayernLB, BayernLB jirċievi vantaġġ mil-Land. Peress li BayernLB huwa attiv f'diversi Stati Membri fis-settur finanzjarju, qasam li huwa miftuħ għal kompetizzjoni internazzjonali intensa, dan il-vantaġġ irid jiġi kkunsidrat bħala li għandu l-potenzjal li jaffettwa l-kummerċ fis-suq intern u li jfixkel il-kompetizzjoni. Għalhekk it-trasferiment ta' EUR 1 biljun ta' kapital minn BayernLabo lil BayernLB jikkostitwixxi għajnuna mill-Istat.

(f) Il-konklużjoni dwar l-ammont totali tal-għajnuna

(134) L-ammont totali ta' għajnuna mogħtija lil BayernLB mill-Ġermanja permezz tar-rinfurzar ta' kapital (EUR 10 biljun injezzjoni ta' kapital fl-operazzjoni ta' salvataġġ tal-2008, it-trasferiment ta' EUR 1 biljun ta' kapital mingħand BayernLabo fl-2012, u t-tarka tar-riskju ta' EUR 4,8 biljun) huwa ta' EUR 15,8-il biljun. Dan l-ammont jirrappreżenta madwar 8 % tal-assi mwieżna għar-riskju ta' BayernLB fl-2008 (EUR 198 biljun). Barra minn hekk, BayernLB rċeva sa EUR 17,638-il biljun permezz ta' garanziji ta' likwidità mogħtija mill-Ġermanja u l-Awstrija.

2. Il-kompatibbiltà tal-għajnuna

(a) L-applikazzjoni tal-Artikolu 107(3)(b)tat-Trattat

(135) Skont l-Artikolu 107(3)(b) tat-Trattat, l-għajnuna mill-Istat tista' titqies bħala kompatibbli mas-suq intern jekk tkun maħsuba “sabiex tirrimedja taħwid serju fl-ekonomija ta' Stat Membru”. Fl-approvazzjoni tagħha tal-pakkett ta' salvataġġ Ġermaniż, il-Kummissjoni rrikonoxxiet li kien hemm theddida ta' taqlib serju fl-ekonomija tal-Ġermanja u li l-appoġġ mill-Istat għall-banek kien aktarx jirrimedja dak it-taqlib. Minkejja li l-ekonomija ilha tirkupra bil-mod il-mod sa mill-bidu tal-2010, dan l-aħħar reġa' deher l-istress fis-swieq finanzjarji, u l-Kummissjoni għadha tikkunsidra li r-rekwiżiti biex l-għajnuna mill-Istat tiġi approvata skont l-Artikolu 107(3)(b) tat-Trattat huma ssodisfati. F'Diċembru 2011, il-Kummissjoni kkonfermat din il-fehma meta adottat Komunikazzjoni dwar l-applikazzjoni, mill-1 ta' Jannar 2012, tar-regoli ta' għajnuna mill-Istat biex jappoġġaw miżuri favur il-banek fil-kuntest tal-kriżi finanzjarja (44), li fiha ttawlet l-applikazzjoni ta' dawk id-dispożizzjonijiet.

(136) Il-kollass ta' bank li huwa kkunsidrat minn Stat Membru li jkun ta' importanza sistemika, bħal BayernLB, jista' jaffettwa s-swieq finanzjarji b'mod dirett, u għalhekk l-ekonomija sħiħa ta' Stat Membru. Fid-dawl tas-sitwazzjoni fraġli attwali tas-swieq finanzjarji, il-Kummissjoni għalhekk qed tkompli ssejjes il-valutazzjoni tagħha tal-miżuri ta' għajnuna mill-Istat fis-settur bankarju fuq l-Artikolu 107(3)(b) tat-Trattat.

(b) Il-konformità tal-miżura tal-assi indeboliti mal-Komunikazzjoni dwar l-Assi Indeboliti

(137) Fid-deċiżjoni ta' ftuħ, il-Kummissjoni qajmet dubji rigward il-kompatibbiltà tat-tarka tar-riskju. Dawn id-dubji jridu jiġu vvalutati fid-dawl tal-Artikolu 107(3)(b) tat-Trattat fuq il-bażi tal-Komunikazzjoni dwar l-Assi Indeboliti, sabiex jiġi stabbilit jekk l-assi li jikkwalifikawx għall-għajnuna skont il-paragrafu 32 tal-Komunikazzjoni.

Il-ġestjoni tal-assi

(138) Il-paragrafu 46 tal-Komunikazzjoni dwar l-Assi Indeboliti jistipula li filwaqt li huwa kompitu tal-Istati Membri li jagħżlu l-aħjar mudell sabiex jeħilsu lill-banek mill-assi indeboliti, madankollu, sabiex jiġu evitati l-kunflitti ta' interess u jiffaċilitaw il-bank benefiċjarju biex jiffoka fuq ir-restawr tal-vijabbiltà, huwa meħtieġ li tiġi żgurata separazzjoni funzjonali u organizzattiva ċara bejn il-bank u l-assi indeboliti tiegħu, partikolarment f'dak li jirrigwarda l-amministrazzjoni, il-persunal u l-klijentela tagħhom.

(139) Għalkemm il-Land tal-Bavarja jipprovdi garanzija li tipproteġi lil BayernLB kontra telf li jiġi mill-portafoll tiegħu tal-ABS, l-assi protetti kollha jibqgħu fuq il-karta bilanċjali ta' BayernLB.

(140) Il-Kummissjoni taċċetta l-fatt li s-segregazzjoni sħiħa tal-assi koperti u tal-persunal li jimmaniġġjawhom tista', f'każ ta' garanzija ta' tali daqs bħat-tarka tar-riskju, tkun diffiċli u potenzjalment ta' dannu għall-għan li jitnaqqas it-telf mistenni. Għalhekk, ma hemm l-ebda rekwiżit għall-maniġers tal-portafoll li jkunu ddedikati esklussivament għall-ġestjoni ta' assi koperti jew inkella li l-assi koperti jinżammu separati minn assi oħra tal-bank.

(141) Barra minn hekk, il-Kummissjoni tqis li l-Ġermanja stabbiliet salvagwardji adegwati biex tipprevjeni kunflitti ta' interess u biex tiżgura li t-telf fuq l-assi koperti jitnaqqsu għall-minimu (45). B'mod partikolari, BayernLB stabbilixxa Unità interna ta' Ristrutturar li fiha ġew trasferiti diversi portafolli. L-Unità ta' Ristrutturar ħadet ir-responsabbiltà li tnaqqas dawn il-portafolli u li tissorvelja wkoll it-tnaqqis tal-attivitajiet ta' negozju f'unitajiet oħra ta' BayernLB. L-Unità ta' Ristrutturar hija funzjonalment u mil-lat organizzattiv, separata mill-unitajiet l-oħra ta' BayernLB (46).

Il-Valwazzjoni tal-portafoll protett

(142) Il-Kummissjoni qabbdet esperti esterni biex iwettqu valwazzjoni tal-portafoll ABS ta' BayernLB. It-tim ta' esperti tal-Kummissjoni stabbilixxa l-valur ekonomiku reali (VER) tal-portafoll ABS ta' BayernLB, għal 83,87 % tal-valur nominali, skont il-prassi deċiżjonali tal-Kummissjoni. Il-valur ekonomiku reali jammonta għal EUR 16,429-il biljun.

It-trasparenza u d-divulgazzjoni totali ex ante

(143) Skont il-punt 20 tal-Komunikazzjoni dwar l-Assi Indeboliti, l-applikazzjonijiet għall-għajnuna għandhom ikunu suġġetti għal trasparenza u divulgazzjoni sħiħa ta' indebolimenti minn banek eliġibbli dwar l-assi li jkunu se jiġu koperti mill-miżuri ta' salvataġġ, fuq il-bażi ta' valwazzjoni xierqa, iċċertifikata minn esperti indipendenti rikonoxxuti u vvalidata mill-awtorità rilevanti ta' sorveljanza. Informazzjoni ddettaljata dwar il-portafoll protett ġiet ipprovduta lill-Kummissjoni. L-effett ta' sulliev kapitali ta' EUR 1,28 biljun kien ikkonfermat minn BaFin f'April 2010. Il-Kummissjoni hija għalhekk sodisfatta li dan il-kriterju ntlaħaq.

Il-qsim tal-piżijiet

(144) Il-prinċipju tal-qsim tal-piżijiet stabbilit fil-Komunikazzjoni dwar l-Assi Indeboliti jirrikjedi li l-banek iġorru t-telf assoċjat ma' assi indeboliti sal-massimu possibbli. Għalhekk, l-assi għandhom, fil-prinċipju, jiġu ttrasferiti bi prezz li jkun daqs jew inqas mill-VER. Dan jista', pereżempju, jinkiseb permezz ta' tniżżil fil-valur minn qabel li jġib il-valur tal-assi għall-VER. Il-paragrafu 24 tal-Komunikazzjoni jipprovdi li, meta ma jkunx possibbli li jintlaħaq qsim sħiħ tal-piżijiet ex ante, il-bank għandu jintalab li jikkontribwixxi għat-telf jew għall-kopertura mir-riskju f'forma ta' klawżoli ta' rkupru jew permezz ta' klawsola ta' “l-ewwel telf”, li għandu jitħallas mill-bank.

(145) F'dan il-każ, is-salvataġġ tal-assi indeboliti sar mingħajr ma sar tniżżil fil-valur minn qabel għall-VER tal-portafoll ABS. Il-qsim tal-piżijiet kellu jitwettaq, madankollu, permezz tal-ewwel parti ta' telf ta' EUR 1,2 biljun miżmuma minn BayernLB.

(146) Il-Kummissjoni stabbiliet li l-VER kien ta' 83,87 % tal-valur nominali, li jammonta għal EUR 16,429-il biljun. B'hekk il-prezz tat-trasferiment ta' EUR 18,349-il biljun huwa, wara li jitnaqqas l-ewwel telf, EUR 1,960 biljun 'il fuq mill-VER. Skont il-paragrafu 41 tal-Komunikazzjoni dwar l-Assi Indeboliti, dan l-ammont, “it-transfer delta”, għandu jiġi rkuprat minn BayernLB, jew immedjatament jew tal-anqas matul iż-żmien.

(147) Irkupru jitlob li l-bank benefiċjarju jirrimborża l-ammont kollu 'l fuq mill-VER li huwa kopert mill-garanzija. Jekk l-ebda rkupru sħiħ ma huwa possibbli, se jkunu meħtieġa miżuri estensivi sabiex jillimitaw it-tgħawwig tal-kompetizzjoni. Madankollu, il-Kummissjoni ma tara l-ebda raġuni għalfejn irkupru sħiħ ma jkunx possibbli fil-każ inkwistjoni.

(148) Il-Kummissjoni tinnota li BayernLB issa huwa lest li jħallas primjum addizzjonali ta' 3,75 % fuq il-parti tal-garanzija li tammonta għal EUR 2 biljun, jiġifieri EUR 75 miljun fis-sena, u imposta speċjali ta' EUR 45 miljun kull sena, jiġifieri total ta' EUR 120 miljun fis-sena għal sitt snin sal-2015. Dak l-arranġament jkun jammonta għal pagament ta' rkupru annwali ta' EUR 120 miljun.

(149) Dan iħalli marġini ta' EUR 1,24 biljun li għandu jitħallas fuq perjodu ta' żmien (l-irkupru ta' EUR 1,96 biljun li minnu jitnaqqsu s-sitt pagamenti annwali ta' EUR 120 miljun imsemmija fil-premessa 148). BayernLB jsostni li mhux se jkun kapaċi jħallas dak l-ammont (ara l-premessa 119).

(150) Madankollu, il-Kummissjoni tqis li rkupru ta' ammont nominali ta' EUR 1,96 biljun sal-2019 huwa fattibbli. Skont il-paragrafu 41 tal-Komunikazzjoni dwar l-Assi Indeboliti, irkupru parzjali għandu jkun permess biss jekk l-irkupru sħiħ jirriżulta fl-insolvenza teknika ta' BayernLB. Madankollu, il-Kummissjoni ma temminx li dan jista' jiġri jekk il-pagamenti ta' rkupru ġew mifruxa fuq perjodu ta' żmien partikolari, anki wara l-perjodu ta' ristrutturar. Approċċ bħal dan ma jkunx f'kunflitt mal-paragrafu 41 tal-Komunikazzjoni, li ma jirreferix għal ħlas fi żmien perjodu speċifiku iżda għal ħlas “fi stadju aktar tard”. Din l-interpretazzjoni hija konformi mal-prassi deċiżjonali stabbilita (47). Għalhekk il-Kummissjoni tikkunsidra li r-rekwiżit tal-kondiviżjoni tal-piż fil-Komunikazzjoni dwar l-Assi Indeboliti jkun irrispettat jekk irid jinkiseb irkupru sħiħ sal-2019.

Remunerazzjoni

(151) Fil-premessa 78 tad-deċiżjoni ta' ftuħ, il-Kummissjoni enfasizzat li r-remunerazzjoni ta' 50 punt bażi li kienet titħallas mill-bank f'dak iż-żmien kienet ferm taħt il-prezz li investitur tas-suq jistenna.

(152) L-awtoritajiet Ġermaniżi, sadanittant, impenjaw ruħhom li BayernLB iħallas remunerazzjoni ta' 6,25 % fuq l-effett ta' sulliev kapitali. Din ir-remunerazzjoni hija konformi mal-livelli approvati f'deċiżjonijiet preċedenti tal-Kummissjoni (48).

(153) Fuq il-bażi ta' dan ta' hawn fuq, BayernLB ikollu jħallas 6,25 % fuq effett ta' sulliev kapitali ta' EUR 1,28 biljun. BayernLB aċċetta li jħallas primjum bażiku ta' 6,25 % fuq is-sulliev kapitali ta' EUR 1,28 biljun, jiġifieri EUR 80 miljun fis-sena, li tibda mill-1 ta' Jannar 2010 […].

Konklużjoni dwar il-kompatibbiltà tat-tarka tar-riskju

(154) Peress li BayernLB iħallas remunerazzjoni adegwata, li tammonta għal EUR 80 miljun fis-sena, għall-garanzija tal-assi, u bil-kundizzjoni li l-Ġermanja tirkupra bis-sħiħ il-parti eċċessiva tad-differenza fit-trasferiment, li tammonta għal EUR 1,96 biljun, sabiex iġib il-prezz tat-trasferiment konformi mar-REV, il-garanzija tal-assi fuq il-portafoll tal-ABS tista' titqies bħala kompatibbli mas-suq intern. Biex jinkiseb irkupru sħiħ, il-kundizzjonijiet fl-Anness II ta' din id-Deċiżjoni jridu jintlaħqu. Fid-dawl ta' dawn il-kunsiderazzjonijiet id-dubji indikati fid-deċiżjoni ta' ftuħ ittaffew.

(c) Il-kompatibbiltà tal-għajnuna għar-ristrutturar

(155) Il-miżuri kollha li l-Kummissjoni identifikat bħala għajnuna mill-Istat ittieħdu fil-kuntest tar-ristrutturar ta' BayernLB. F'din id-Deċiżjoni l-Kummissjoni għandha teżamina dawk il-miżuri kollha, inkluża l-miżura meħuda mill-Awstrija. Ir-regoli applikabbli għall-għoti ta' għajnuna għar-ristrutturar lill-istituzzjonijiet finanzjarji fil-kriżi attwali huma stabbiliti fil-Komunikazzjoni tal-Kummissjoni dwar ir-ritorn għall-vijabbiltà u l-valutazzjoni ta' miżuri ta' ristrutturar fis-settur finanzjarju fil-kriżi attwali skont ir-regoli tal-għajnuna mill-Istat (“il-Komunikazzjoni dwar ir-Ristrutturar”) (49). Il-Komunikazzjoni dwar ir-Ristrutturar tindika li, sabiex ikun kompatibbli mas-suq intern skont l-Artikolu 107(3)(b) tat-Trattat, ir-ristrutturar ta' istituzzjoni finanzjarja fil-kuntest tal-kriżi finanzjarja attwali jrid iwassal għar-ritorn tal-vijabbiltà tal-bank, irid jinkludi kontribut suffiċjenti tal-(kondiviżjoni tal-piżijiet) tar-riċevituri nfushom u jillimita l-għajnuna għall-minimu meħtieġ, u jrid jinkludi miżuri xierqa maħsuba biex jillimitaw it-tgħawwiġ tal-kompetizzjoni.

(156) Meta l-Kummissjoni tanalizza r-ristrutturar ta' bank fil-kuntest tal-kriżi finanzjarja attwali, tħares lejn il-miżuri ta' għajnuna li jtejbu s-sitwazzjoni kapitali tal-bank. Mhijiex il-prattika tal-Kummissjoni fid-Deċiżjonijiet tagħha li teżamina l-assistenza ta' likwidità jew il-garanziji ta' finanzjament fid-dettall u lil hinn mill-kontribut li jistgħu jkunu mistennija li jagħmlu lir-ristrutturar ġenerali. Fid-dawl ta' dan, il-Kummissjoni tqis li r-responsabbiltà u l-garanziji ta' finanzjament mogħtija mill-Ġermanja u l-Awstrija huma kompatibbli mas-suq intern.

Għajnuna limitata għall-minimu

(157) Skont il-Komunikazzjoni dwar ir-Ristrutturar, l-għajnuna għar-ristrutturar għandha tiżgura li l-bank ikun jista' jirritorna għall-vijabbiltà, iżda għandha tkun limitata għall-minimu meħtieġ biex jinkiseb dak ir-riżultat. Fil-premessa 99 tad-deċiżjoni ta' ftuħ, il-Kummissjoni qalet li l-pjan ta' ristrutturar ma fih ebda proposti ambizzjużi biex l-għajnuna tiġi llimitata għall-minimu.

(158) BayernLB kiseb injezzjoni ta' kapital ta' EUR 10 biljun, li hija biċ-ċar l-ogħla waħda li qatt inkisbet mil-Landesbanken kollha Ġermaniżi. Fl-istress test EBA ta' Diċembru 2011 il-proporzjon bażi tal-Grad 1 tal-EBA ta' BayernLB kien ta' 10 %. Fost it-13-il istituzzjoni finanzjarja Ġermaniża li ħadu sehem fl-eżerċizzju tal-istress test, BayernLB kien ir-raba' wieħed bl-ogħla kapital: huwa kien ikkapitalizzat aħjar mill-banek Ġermaniżi l-oħrajn kollha li kienu rċevew l-għajnuna mill-Istat (50) bl-eċċezzjoni ta' HRE, u kkapitalizzat aħjar mill-banek il-kbar l-oħra li ma kienu rċevew l-ebda assistenza ta' kapital, bħad-Deutsche Bank u l-Helaba Landesbank Hessen-Thüringen. F'każ li ma jkun hemm l-ebda tifdija ta' xi kapital, kwalunkwe eċċess ta' kapital provdut bħala għajnuna mill-Istat ikun jista' jintuża minn BayernLB biex jikkompeti b'mod aggressiv għad-detriment tal-banek oħra, b'mod partikolari banek reġjonali l-oħra (Landesbanken), barra mill-qasam tan-negozju ġeografiku preċedenti tiegħu (51). Limitazzjoni tal-kapital hija għalhekk meħtieġa biex jiġi limitat it-tgħawwiġ tal-kompetizzjoni.

(159) Barra minn hekk, jekk BayernLB ma kellux għalfejn juża l-kapital tiegħu b'mod razzjonali jkun imħares minn pressjoni kompetittiva. Huwa jkun f'pożizzjoni li jalloka l-kapital sotto-ottimalment, li, fuq perjodu twil ta' żmien, jirriżulta f'redditu taħt il-medja. Tali kapitalizzazzjoni żejda tista' tintuża biex tassorbi telf minn investimenti imprudenti u tippermetti kontroll ineffettiv tar-risku tal-kreditu. Għalhekk ma toħloqx struttura tajba ta' inċentivi biex jiġi żgurat ir-ritorn għall-vijabbiltà. Barra minn hekk, il-kapitalizzazzjoni eċċessiva tipprevjeni wkoll lill-bank milli jiġġenera RoE kompetittiv (52).

(160) Minkejja dawn id-diffikultajiet, il-Ġermanja ma offriet l-ebda soluzzjoni li tippermetti li l-kapital eċċessiv jiġi mifdi.

(161) Madankollu, iż-żieda fil-kapital tikkonsisti minn injezzjoni kapitali ta' EUR 7 biljun u parteċipazzjoni siekta ta' EUR 3 biljun. Il-parteċipazzjoni siekta hija strument li jista' jiġi mifdi. Barra minn hekk, ġie provdut qabel ma ġew miftiehma r-regoli ta' Basel III, u mhux se jikkwalifika bħala kapital tal-ABE ladarba r-regoli ta' Basel III jiġu implimentati. Minħabba li għandu kupun ta' 10 %, il-parteċipazzjoni siekta fuq perjodu medju ssir sors ekonomikament għali ta' finanzjament, u tillimita l-kapaċità ta' distribuzzjoni ta' qligħ ta' BayernLB, li min-naħa tiegħu jrendi l-bank inqas attraenti għall-investituri kapitali l-ġodda.

(162) Barra minn hekk, skont il-pjan ta' ristrutturar, il-bank beħsiebu jagħmel profitti matul il-perjodu ta' ristrutturar. Dawn il-profitti ma jkunux jistgħu jiġu ddistribwiti, minħabba li BayernLB jinsab fir-ristrutturar. Meta dan jitqies b'mod parallel mat-tnaqqis fil-pożizzjoni ta' riskju previst fil-pjan ta' ristrutturar, jista' jkun mistenni li l-kapitalizzazzjoni tal-bank tiżdied kull sena, u din ittejjeb il-kapaċità tiegħu li jħallas lura. Barra minn hekk, il-Ġermanja kkommettiet ruħha għal tnaqqis ta' pożizzjoni ta' riskju addizzjonali lil hinn mit-tnaqqis previst fil-pjan ta' ristrutturar, li jillibera ammont addizzjonali ta' 10 % mill-kapital ta' BayernLB.

(163) Fuq dik il-bażi, il-Kummissjoni talbet lill-awtoritajiet Ġermaniżi biex jipprovdu skeda għall-parteċipazzjoni siekta ta' rimborż ta' EUR 3 biljun qabel l-2018, meta hija ma tibqax tissodisfa r-rekwiżiti kollha li għandhom jiġu rikonoxxuti bħala kapital bażi għall-finijiet ta' superviżjoni. B'reazzjoni l-awtoritajiet Ġermaniżi pprovdew ix-xenarji ta' rimborż indikati fi Table 10 — Hypothetical repayment schedule excluding additional capital potentially generated by nominal-value accounting of BayernLabo loans.

(164) Il-Kummissjoni tqis li l-għajnuna tista' tkun limitata għall-minimu neċessarju permezz tar-rimborż tal-parteċipazzjoni siekta ta' EUR 3 biljun, kif indikat fit-Tabella 10. Dan ir-rimborż huwa xieraq fid-dawl, l-ewwel nett, tal-projezzjonijiet tal-bank u, it-tieni, tar-rekwiżiti regolatorji l-aktar reċenti, li jappellaw għal kapitalizzazzjoni 'l fuq minn 9 % tal-kapital bażi tal-Grad 1 flimkien ma' bafer kapitali (li wkoll se jkun il-każ skont ir-regoli ta' Basel III). Fuq dik il-bażi, suġġetta għall-kundizzjoni tar-rimborż dettaljat fl-Anness II, il-Kummissjoni tqis li l-għajnuna għar-ristrutturar hija limitata għall-minimu meħtieġ biex tkun restawrata l-vijabbiltà.

(165) Il-Kummissjoni tinnota li speċjalment fir-rigward ta' BayernLabo l-iskeda ta' rimborż hija bbażata fuq suppożizzjonijiet u trattament regolatorju ta' kontabilità partikolari għalkemm fir-realtà hemm xi inċertezza dwar il-qafas applikabbli. Jekk is-suppożizzjonijiet jinbidlu, ir-rimborż ikun skont it-Tabella 11.

(166) Il-Kummissjoni se tivvaluta l-vijabbiltà tal-bank fuq il-bażi tal-iskeda ta' rimborż u l-kontribuzzjoni tal-bank u tal-azzjonisti tiegħu.

Ir-restawr tal-vijabbiltà fit-tul

(167) Fil-valutazzjoni ta' pjan ta' ristrutturar, il-Kummissjoni jeħtiġilha tevalwa jekk il-bank hux kapaċi jirrestawra l-vijabbiltà fuq perjodu fit-tul mingħajr għajnuna mill-Istat (it-Taqsima 2 tal-Komunikazzjoni dwar ir-Ristrutturar). Id-deċiżjoni ta' ftuħ qajmet dubji f'dan ir-rigward.

(168) Skont il-Komunikazzjoni dwar ir-Ristrutturar, il-vijabbiltà fit-tul tinkiseb jekk il-bank ikun kapaċi jikkompeti fis-suq għall-kapital fuq il-merti tiegħu stess b'konformità mar-rekwiżiti regolatorji rilevanti. Biex jagħmel dan, il-bank irid ikopri l-ispejjeż kollha tiegħu u jipprovdi redditu xieraq fuq l-ekwità, b'kunsiderazzjoni tal-profil tar-riskju tiegħu. Il-vijabbiltà fit-tul tirrikjedi wkoll li kull għajnuna mill-Istat li tasal jew tiġi mifdija maż-żmien, hekk kif previst fiż-żmien meta tingħata l-għajnuna, jew tiġi rrimunerata skont il-kundizzjonijiet normali tas-suq, u b'hekk jiġi żgurat li kull forma ta' għajnuna mill-Istat addizzjonali tintemm. Ir-ritorn għall-vijabbiltà għandu jiġi minn miżuri interni u jkun ibbażat fuq pjan ta' ristrutturar kredibbli, u għandu jidentifika l-kawżi tad-diffikultajiet tal-bank u d-dgħufijiet tiegħu u jispjega kif l-operazzjoni ta' ristrutturar se tirrimedjahom. B'mod partikolari, ir-ristrutturar b'suċċess jirrikjedi l-irtirar minn kull attività li fuq perjodu medju jibqa' strutturalment wieħed li jiġġenera t-telf.

(169) Il-Kummissjoni tqis li dan ir-rekwiżit milħuq, peress li l-pjan ta' ristrutturar jipprevedi tnaqqis sinifikanti fl-attivitajiet tas-suq finanzjarju tal-bank kemm fil-volum kif ukoll fil-kumplessità, u jnaqqas l-attivitajiet barranin tal-bank biex jiffoka fuq il-qasam fejn tinsab il-kompetenza prinċipali tiegħu, prinċipalment is-servizzi bankarji ta' negozju għal klijenti konsumaturi u l-klijenti ta' negozju żgħar u ta' daqs medju fis-swieq nazzjonali reġjonali tiegħu.

(170) Il-punt 13 tal-Komunikazzjoni dwar ir-Ristrutturar jirrikjedi li l-pjan ta' ristrutturar ikun ibbażat fuq suppożizzjonijiet li jitqabblu ma' parametri referenzjarji xierqa mifruxa mas-settur kollu, emendati b'mod adegwat biex jikkunsidraw l-elementi l-ġodda tal-kriżi attwali fis-swieq finanzjarji, u għandu jinkorpora l-livell ta' stress adegwat.

(171) Il-Kummissjoni tinnota li ċ-ċifri li BayernLB pprovda huma allinjati ma' parametri referenzjarji internazzjonali. Il-previżjonijiet makroekonomiċi huma konformi ma' dawk ta' istituzzjonijiet internazzjonali, u l-istimi tas-suq tal-muniti barranin jistgħu jitqiesu bħala konservattivi. Il-projezzjonijiet ta' BayernLB dwar l-EUR/USD jinkorporaw dollaru aktar dgħajjef fl-2016 minn dak suġġerit mil-livell tal-parità tal-kapaċità tal-akkwist; dan jissuġġerixxi li l-qligħ f'dollari ta' BayernLB ġew ikkonvertiti f'euro b'mod konservattiv. Projezzjonijiet relattivament għolja tar-rata tal-kambju tal-EUR/USD x'aktarx li jkollhom impatt negattiv fuq l-introjtu nett prospettiv, billi BayernLB għandu aktar assi denominati f'dollari minn obbligazzjonijiet (53). Il-livelli pproġettati tad-dollaru meta mqabbla mal-euro huma taħt il-livelli kurrenti tar-rata tal-kambju tal-EUR/USD u l-livelli tal-kurva futura.

(172) Skont l-analiżi tas-sensittività mogħtija minn BayernLB (il-premessa 89) il-profitti tal-bank jiżdiedu jekk kien mistenni dollaru aktar b'saħħtu skont il-projezzjonijiet. Din iż-żieda tista' tiġi spjegata mill-fatt li BayernLB għandu aktar assi milli obbligazzjonijiet f'USD u għaldaqstant, f'każ li d-dollaru jkun aktar b'saħħtu, l-ekwivalenti tal-euro tal-imgħax nett li huwa jirċievi f'dollari huwa ogħla. Peress li BayernLB jassumi dollaru aktar dgħajjef minn dak mistenni mis-swieq finanzjarji, kif rifless fil-kurva futura, is-suppożizzjoni tista' titqies bħala waħda li tiflaħ għall-istress.

(173) Il-Kummissjoni tosserva wkoll li BayernLB aġġusta l-projezzjonijiet tiegħu biex jinkorpora l-impatt negattiv ta' numru ta' elementi speċifiċi għall-kumpaniji (is-sentenza tal-Qorti Federali tax-Xogħol, MKB fl-Ungerija, l-ispejjeż tal-iħħeġġjar tal-kambju, u r-rata tat-taxxa). Dan jikkonferma li l-previżjonijiet finanzjarji tal-bank huma prudenti u jieħdu kont biżżejjed ta' stress li huwa possibbli.

(174) Il-projezzjonijiet finanzjarji ppreżentati fis-6 ta' Ġunju 2012 ibassru ritorn gradwali lejn il-profittabilità permezz ta' żieda moderata fl-introjtu akkumpanjata minn tnaqqis tal-ispejjeż. Il-livelli projettati ta' introjtu huma konformi mal-livelli miksuba fil-passat. B'mod partikolari, il-livelli projettati ta' introjtu fuq il-pożizzjonijiet ta' riskju (li jirrappreżenta l-kapaċità li tiġġenera l-introjtu fir-rigward tal-assi aġġustati għar-riskju) huma konformi mal-projezzjonijiet mill-pari ta' BayernLB. Il-projezzjonijiet fi Table 4 huma inqas mil-livelli miksuba fl-2009 u l-2010 (54). Għaldaqstant, il-Kummissjoni tqis il-projezzjonijiet dwar l-introjtu bħala prudenti. Il-komponenti kollha ta' introjtu, u b'mod partikolari l-introjtu mill-imposti, huma mbassra skont il-livelli miksuba fil-passat.

(175) Il-projezzjonijiet ta' BayernLB jistennew li l-provvedimenti ta' telf fis-self ta' negozju jonqsu matul il-perjodu ta' ristrutturar, li huwa konsistenti mar-ritorn fuq perjodu medju għat-tkabbir ekonomiku. BayernLB jipprojetta tnaqqis ta' [15-30] % fl-ispejjeż tul il-perjodu ta' ristrutturar, li jwassal għal proporzjon finali tal-kost/tal-introjtu ta' [30-60] %. Dan il-livell huwa konformi ma' dawk ta' banek megħjuna oħrajn (55). Il-Kummissjoni tqis li titjib tal-proporzjon tal-kost/tal-introjtu huwa meħtieġ għar-ritorn lejn il-vijabbiltà. Minħabba l-mudell ta' negozju ta' BayernLB, li ma joperax fergħat tal-konsumaturi (fergħat tal-konsumaturi għandhom it-tendenza li jżidu l-proporzjon tal-kost/tal-introjtu tal-banek b'operazzjonijiet għall-konsumatur), il-livelli storiċi ta' proporzjon tal-kost/tal-introjtu ma jistgħux jitqiesu bħala sostenibbli.

(176) Fir-rigward tal-finanzjament, l-isfida li l-Landesbanken qed jiffaċċjaw fuq perjodu medju hija s-sostituzzjoni ta' dejn li jgawdi mill-klawżola ta' anterjorità garantit mill-Istat. Dejn li jgawdi mill-klawżola ta' anterjorità jikkostitwixxi sors irħis ta' finanzjament għal-Landesbanken li ma jistax jiġi sostitwit bl-istess prezz. Fi tmiem l-2010 BayernLB kellu EUR 58 biljun ta' dejn pendenti li jgawdi mill-klawżola ta' anterjorità. Virtwalment dan id-dejn kollu jimmatura sa tmiem l-2015. Il-Kummissjoni tinnota li l-obbligazzjonijiet maturati li jgawdu mill-klawżola ta' interjorità huma kkumpensati sew mit-tnaqqis tal-karta bilanċjali ta' EUR 70 biljun previst minn BayernLB f'Ġunju 2011.

(177) Aktar tnaqqis addizzjonali offrut mill-bank wassal għal impenn min-naħa tal-awtoritajiet Ġermaniżi li l-karta bilanċjali titnaqqas għal b'total ta' EUR 240 biljun. Il-pjan ta' finanzjament ippreżentat f'Ġunju 2011 ppreżenta għadd ta' punti dgħajfa f'termini ta' kredibbiltà tad-disponibbiltà ta' ċerti sorsi ta' finanzjament. L-ewwel nett, il-pjan ibbaża fuq suppożizzjoni li d-depożiti tal-korporattivi jiżdiedu b'EUR [2-8] biljun, żieda ta' […] % fuq il-livell tal-2010. It-tieni, il-finanzjament ta' Depot B miksub permezz ta' banek tat-tfaddil kien ipprojettat li jiżdied b'EUR [1-5] biljun, żieda ta' […] % fuq il-livell tal-2010. Dawn il-kwistjonijiet kienu indirizzati bi tnaqqis addizzjonali ta' EUR [3-10] biljun miksuba permezz ta' tnaqqis addizzjonali f'żoni ta' negozju b'finanzjament intensiv (proprjetà immobbli, korporattivi u finanzjament ta' proġetti). Barra minn hekk, BayernLB ipprovda informazzjoni kredibbli dwar is-sorsi ta' finanzjament alternattivi disponibbli, b'mod partikolari l-kapaċità tiegħu biex jinħarġu iktar bonds koperti (Pfandbriefe).

(178) Il-Kummissjoni tinnota wkoll b'mod favorevoli t-tnaqqis fuq id-dipendenza fuq finanzjament mhux garantit mis-suq interbankarju, kif jidher fit-Table 6.

(179) Il-punt 13 tal-Komunikazzjoni dwar ir-Ristrutturar jindika li l-vijabbiltà fit-tul tinkiseb meta l-bank ikun kapaċi jipprovdi redditu xieraq fuq l-ekwità, waqt li jikkunsidra l-profil tar-riskju tiegħu. Fin-nuqqas ta' rimborż il-bank ma kienx se jkun kapaċi jiġġenera RoE suffiċjenti biex ikun kompetittiv fis-suq tal-kapital. Wara r-ristrutturar, il-bank jiġġenera RoE ta' [5-10] %, filwaqt li jassumi proporzjon kapitali ta' 10 %. Il-kalkoli tar-RoE fit-Tabella 4 jassumu proporzjon kapitali ta' 10 %, li kien il-proporzjon bażi tal-Grad 1 tal-EBA rreġistrat mill-EBA għal BayernLB fl-eżerċizzju kapitali ta' Diċembru 2011. Huwa wkoll il-proporzjon użat minn BayernLB biex jippreżenta r-RoE fil-projezzjonijiet tiegħu (ara t-Tabella 4). Madankollu, fin-nuqqas ta' rimborż, il-proporzjon kapitali tal-bank ikun sostanzjalment ogħla (kif spjegat fil-premessa 159, il-proporzjonijiet kapitali ta' BayernLB setgħu żdiedu mil-livell ta'10 % ta' Diċembru 2011 fuq il-bażi ta' projezzjonijiet ta' profitti sostnuti matul il-perjodu biss jekk dawn il-profitti kellhom jinżammu), biex ir-RoE jkun aktar baxx minn dak ipprojettat.

(180) Permezz ta' tnaqqis addizzjonali ta' EUR 10 biljun f'pożizzjonijiet ta' riskju li l-Ġermanja impenjat ruħha għalihom, flimkien mal-iskeda ta' rimborż stabbilita fl-Anness II, il-livell tar-RoE huwa stabbilit mill-ġdid għal madwar [7-12] % fl-2016. Dan it-titjib tar-RoE huwa possibbli minħabba l-mod newtrali fil-profitt li bih it-tnaqqis ta' pożizzjoni ta' riskju addizzjonali se jinkiseb, kif impenjat ruħha għalih il-Ġermanja. Il-fattibbiltà ta' tali tnaqqis ta' newtrali fil-profitt wriet li hija plawżibbli fuq il-bażi ta' żewġ xenarji illustrattivi li l-bank jista' jimplimenta.

(181) Madankollu, it-tnaqqis jista' jikseb ir-rekwiżit ta' vijabbiltà ta' profittabbiltà suffiċjenti biss sakemm il-kapital iġġenerat jintuża biex jitħallas lura l-kapital eċċessiv tal-bank. Il-livell ta' RoE miksub fl-aħħar tal-perjodu ta' ristrutturar huwa konformi mal-projezzjonijiet mill-pari ta' BayernLB (56).

(182) L-iskeda ta' rimborż stabbilita fl-Anness II tikseb rimborż sħiħ tal-parteċipazzjonijiet passivi, li inkella jkunu taqqlu l-profittabbiltà tal-bank. Dawk il-parteċipazzjonijiet passivi jkollhom jitħallsu b'rata ferm ogħla mir-RoE tal-bank, u dawn mhux se jibqgħu jikkwalifikaw bħala kapital ta' superviżjoni skont ir-regoli ta' Basel III. Rimborż sħiħ jinkiseb taħt il-pjan ta' ristrutturar sottomess, filwaqt li l-kapitalizzazzjoni tal-bank tinżamm f'livelli komdi.

(183) Il-livell ta' RoE għandu jiġi analizzat fid-dawl tal-profil tar-riskju tal-bank. BayernLB, fl-imgħoddi, kien attiv barra l-Ġermanja. B'mod partikolari fin-negozju tal-korporattivi, BayernLB kien isellef lill-partijiet mingħajr l-ebda rabta ma' klijent domestiku ta' BayernLB, u għal proġetti li ma kienu joffru l-ebda kollateral sostanzjali. Il-finanzjament tal-proġetti kien jiffoka fuq proġetti barranin li l-unika garanzija ta' ħlas għalihom kienet il-flussi ta' flus futuri mistennija mill-proġett iffinanzjat.

(184) Il-Ġermanja impenjat ruħha għal limiti stretti f'termini ta' pożizzjonijiet ta' riskju f'attivitajiet internazzjonali f'dawk l-oqsma tax-xogħol. Il-Ġermanja impenjat ruħha wkoll li tillimita n-negozju tal-bank għall-klijenti b'rabta mas-suq lokali tiegħu, ibbażat fuq definizzjonijiet ċari, sabiex tillimita l-iskoperturi tal-kreditu lill-klijenti mingħajr relazzjoni ta' klijentela fuq il-bażi tal-mudell ta' negozju reġjonali tal-bank. L-iffukar mill-ġdid tal-attivitajiet tal-bank iwassal għal tnaqqis tal-livell relativ ta' riskju. F'dan l-isfond, ir-RoE projettat ta' madwar [7-12] % jista' jitqies bħala aċċettabbli.

(185) Il-punt 13 tal-Komunikazzjoni dwar ir-Ristrutturar jirrikjedi wkoll li l-bank għandu jkun kapitalizzat biżżejjed fi tmiem l-operazzjoni ta' ristrutturar. Fuq il-bażi ta' valutazzjoni prudenti, għalhekk, l-adegwatezza ta' kapital attwali u prospettiva għandha tkun f'konformità mar-regolamenti superviżorji applikabbli (57). Il-Kummissjoni stabbiliet li s-suppożizzjonijiet jistgħu jitqiesu prudenti, u li dawn jippermettu għal firxa xierqa ta' stress konformi mal-punt 13 tal-Komunikazzjoni dwar ir-Ristrutturar. Barra minn hekk, il-projezzjonijiet kapitali fornuti wara talba mill-Kummissjoni huma bbażati fuq skeda ta' rimborż li turi li l-livelli ta' adegwatezza ta' kapital attwali u prospettivi huma fuq il-livelli indikati mir-regolatur li huma msemmija fil-premessa 79. Għaldaqstant huma jikkonformaw mal-aħħar re